url: =Bank ATM panin Cyber Hacker te’n sum tampi gukhia ~ ZD :: ZOMI DAILY\nposted on 22 November 2016 at 7:06 pm Lomkholna: News, Sawltak, Tech, World\nEurope sung gamtuamtuam aom Bank ATM tepen tukumsung in IT siamte’n sumtawkna in nei uh cih Russian Cyber Security Firm Group IB te’n genkhia uhhi. Europe gamsung aom ATM Machine tepen Malicious Software namkhat zang uh a, sum apusuak khiading in abawlthei Cyber Criminal tampi om cihi.\nLeitungah ATM Machine abawlkhia Company minthang mahmah nihte ahi Diebold Nixdorf leh NCR Corp te’nzong hihbang in ATM Machine tepan sum aki gukkhiatlam thei uh a, Bank tetawh nasemkhawm in hihbangdan apianloh nadingin hanciam uh cihi.\nEurope gamsungbek ah hilo in hihbangdan Bank ATM pan sumguk pen Asia gamsung ahzong hongtung tamawk hi. Taiwan leh Thailand gamsung ahzong ATM sumgu ki Report zelzel cihi.\nTukum July khasung inzong Singapore aom Standard Chartered Bank panin sum S$30,000 kigukhia hi. Hihpen ATM pan aguk hilo a, Bank sungah damiah ataihngiak ahihi. Damiah taihpa pen Canada gammi ahihi.\nRussian Cyber Security te genna ah tuabang in Bank ATM panin sum aguthei tepen Armenia, Belarus, Bulgaria, Estonia, Georgia, Kyrgyzstan, Moldova, the Netherlands, Poland, Romania, Russia, Spain, Britain, Malaysia cihbang in gamtuamtuam ah omkawikawi uh cihi.\nLauthawng pahding ahihsamloh hangin ATM Card zatzia kidop huai hi cih ihki theisak zelzel hi. Cyber Hacker te siammahmah uh a, bangci gukkhiat sakding cih natheihlohkal in hong ngimngim khading uhhi. ZD Sawltak #zomidaily\nPrevious: Afghanistan ah Suicide Bomb puak, mi 27 kiim si ~ TK Lian\nNext: Aung San Suu Kyi a vang kiam ta hiam? ~ Tedim Post


timestamp: atn

url: =Zeisu ni 40 a cin ciang in Biakinn pi ah vaap na, Luka 2:22-24 | Bibleview\nTedim » Lai Siangtho » Zeisu suahna » » Zeisu ni 40 a cin ciang in Biakinn pi ah vaap na, Luka 2:22-24\nMawhna pan honghon khia ahi Zeisu – Jew te biakna ngeina thupi ahi mawhna dan lohna in Zeisu ni 40 a phak ciang in Jerusalem Biakinn pi sung ah apna ki nei hi. Mawsi thu kham om bang in ta pasal peuh mah kiap ham tang ding cih thu om khin ahi hi.\nMary in biakpiak na ding tuuno nei lo kha ding hi kici ahih man in thupiakna sung ah vakhu kop khat ahih kei leh kawlgit no nih tawh biak piakna na pia hi.\nTapa u pen te pen zong mawhna dan lohna in ki pia hi cih thu Gamlak vakna 18:14-16 ah ciantak in kimu hi. Mawhna dan loh nang in sumtang manpha shekels 5 ki seh hi.\nZeisu in leitung mi khempeuh a gumkhiat na ding in tuuno bang biakpiakna tawh hong ki pia khia hi.\nZeisu ni 40 a phak ciang in Jerusalem khua ah ki apna nei hi. Bang hang hiam?\nNgeina thupi tampi tak te’ sung pan namnih pen Biakinn pi sung ah ki bawl hi:\nTapa u pen te’ mawhna danlohna ii a man in shekels 5 ahi hi. Paikhiatna 3:2, Gamlak vakna 8:17, Gamlak vakna 18:15-16 ah kimu thei hi.\nNausuak khin a siangtho numei: Mihau te aa ding in tuuno ki zang aa mizong te aa ding in vakhu kop khat a hih kei leh kawlngit no nih ki zang hi. Siampi laibu 12:1-8, Piakhiatna 13:2, Gamlak vakna 18:15-16 ah kimu thei hi.\nZeisu ii khang innkuan sung ah Mate om aa Zeisu ii khang innkuan sisan kinai na ah Luka zong ki hel hi.\nJesuh, Biakinn-ah Apna\n22 Moses Thukham sungah a kigelhna tawh kizui-in Joseph leh Mary a kisian’suah ding uh hun hong tung hi. Tua ahih manin Topa tungah naungek a ap dingin Jerusalem-ah a paipih uh hi. 23 Bang hang hiam cih leh Topa’ Thukham sungah, “Ta pasal masa peuhmah Topa tungah ki-ap ding hi,” ci-in kigelh hi. 24 Topa Thukham sungah a kigelhna tawh kizui-in biakna-in vakhu nih ahi a, kawl vakhuno nih ahi zongin a pia dingin zong a pai uh ahi hi. (en in – Siampi laibu 12.1-8)


url: =A lian mahmah hotkhiatna thu ~ T. Sawm Lian :: ZOMI DAILY\nA lian mahmah hotkhiatna thu ~ T. Sawm Lian\nposted on 17 May 2016 at 8:49 pm Lomkholna: Article, Biakna, Sawmlian\n“A lian mahmah hotkhiatna thu don loin om lecin, bangci mawhna daan pan suakta thei ding na hi hiam?” (Heb 2:3a)\nMawhna thaman/daan pen sihna hi (Rom. 6:23), tua ahih manin tua sihna (mawhna dan) pan i suahtak ding pen a kisam pelmawh ahi hi. Tua pen Pa Pasian in a Tapa (Jesu Khris) leitungah hong sawlna hang (John 3:16) hi a, mi mawhte, mi khialte zong a, honkhia a, tawntung sihna pan a suahtaksak pen Jesu leitungah hong paina hang ahi hi (Luke 19:10; 1 John 4:9). Jesu pen kiliansak taka mite in na a sepsak ding ut man hiam, a pahtawi ding uh ut man hiam a hong pai hi loin, amah mahmah in mite na sepsakin, a nuntakna leh sihna tungtawna mite ading a thupha a bawl ding beka hong pai hizaw hi (Mat. 20:28; Mark 10:45). Tua ahih manin i maiah hotkhiatna leh sihna daan om ahih manin, a suakta nai lo i hih leh i suahtak theihna lampi Lai Siangtho hong hilhna i kan a, tua lampi i zuih ding ahi hi.\nNa piangthak nai hiam?\nPawlkhat adingin a haihuai leh a cimtakhuai ahi phial zongin, hih dotna pen leitunga ‘dotna thupipen’ hi a, hiden ding hi. Bang hang hiam cih leh piangthak loin a nuam tawntung nuntakna kingah lo ding ahih manin, Jesu hun lai a kidong pen tuhun ciangin zong dotna thupipen hiden a, thukhenna ni hong tun ciang dong dotna thupipen hi den ding hi. A pianthak mite sep ding thupi pen a piangthak nai lo mite piangthakna lampi lah/hilh ahi hi. Piangthak nailote adingin, piangthak dingin hong khak bang om, nuntakna lui a kalsuan hoihlohnate maw, piangthak in mai lamah ka nuntakna lui mah bangin om kik kha leng… cih launa hang maw? Tuate hangin khuamial sungah omden ding maw? Hi lo e, hun lui a mawhnate hong maisak thei Pasian hi a, mai lamah zong hong ompih a thahatna hong guan ding Pasian mah ahi hi. Mihing hatna tawh Pasian muh theih hi leh Jesu leitungah hong pai kisam lo ding hi.\nMawh na kisa hiam?\nZu le sa, numei-pasalna, huaihamna, gitlohna, leh mawhna tuamtuam na bawlna hangin mawh kisa-in, Pasian kiang a zuan ngam lo na hi hiam? Ahih kei leh tuate na bawlloh manin dik kisa-in, midik, hotkhiat kisam lo khawng peuh na kisa kha hiam? Mawhna leh khialhna pen nang tuatdan leh ngaihsutna bek tawh dik khin lo thei a, Lai Siangtho in bangci bangin gen hiam cih pen a poimawhpen hi zaw hi. Bang hang hiam cih leh Lai Siangtho pen Pasian humop, a vanglianpen Pasian tung pana kingah thu kigelhna ahi hi (2 Tim. 3:16).\nLai Siangtho sungah, mi khempeuh mawh (Rom. 3:23) a, mi khatpeuh in, ‘mawhna nei keng,’ ci a om leh amah leh amah a kikhem hi a, thutak ama sungah om lo hi (1 John 1:8). David in, ‘mawhsa in ka suak a, ka nu hong paai lai nangawin mi mawh ka hi hi’ (Late 50:5) ci hi. Sawltak Paul mahmah in zong Romte a laikhakna sung mahah, mi dik khat zong om lo (3:10), mi khat (Adam) hangin leitungah mawhna om, tua mawhna hangin mi khempeuh thuak ding pen sihna hi (5:12) ci hi.\nMawhna thaman sihna (Rom. 6:23; c.f. Mat. 25:46) pen Pasian in mi mawh a cihte tunga a piak ding daan ahi hi. Eite thukhenna leh hoihsakna bang hi lo kha ding hi. Ama sunga nuntakna a nei lote tungah daan pia ding cih kician takin kimu hi. Tua mun pen kah leh hagawina hi a (Mat. 13:50; 22:13; Mark 9:43; Jude 7; Mang. 21:8), Jesu in gentehna a zat, mihaupa leh Lazarus nuntakna panin kician takin kimu a, sihna (a nuam leh a hoih na khempeuh a sihna), hellkhuk sung a om mihaupa in, a nuam leh a hoih na khemmpeuh omna mun a om Lazarus kianga a thugente panin sin theih tampi om hi. Mihaupa a kisik mahmah hangin bangmah piang thei nawn lo a, a innkuanpihte adingin a nget hangin piang thei nawn lo hi. I maiah zuih theih ding lampi, a sia/sihna leh a hoih/nuntak tawntungna om a, mihaupa banga a phattuam nawnloh ciang a kisik hi loin, hun manpha om lai-in Amah zuan thei i hih manin mi hamphate i hi hi. Mawhna thaman ngah ding maw, tua thaman tawh kipelh ding? Nang thu hi.\nA lian mahmah hotkhiatna\nTua ahih manin, tua mawhna pan suahtakna dingin, Jesu Khris pen Honpa leh Gumpa a saan kisam a, ‘Kei mawhna hangin hong pai, ka thuak ding teng hong thuaksakin, ka mawhna hangin Kalvari mual tungah kikhencipin si a, kei hong Hon, ka Topa hi’ ci-a hong hotkhiatna saan kisam hi.\nMihingte hanciam zawhna tawh Pasian kimuzo lo ahih manin Pa Pasian in a Tapa neihsun Jesu Khris leitung ah mi mawhte honkhia dingin hong sawl hi (John 3:16). Amah mahmah (Jesu) in zong, a mangthang mite zong ding leh honkhia ding (Luke 19:10; Mat. 18:11; c.f 1 Tim. 1:15), mite na sem ding ahih kei leh mite ading a nuntakna pia ding (Mark 10:45), Pasian kumpi gam thu pulak a (Luke 4:43) tua munah mite a lut theihna ding a hong pai ahihna thu pulak hi. Siampi lianpen (Heb. 2:17) bangin mawhnei mite leh Pa Pasian kilem theihna ding a nesem ding, mite mawhna puakhia-in (John 1:29), dawite nasepna a beisak ding (1 John 3:8), dawite ukcip leh dawi gama lut ding mite a honkhia ding a hong pai ahi hi.\nTua hi a, amah a um mi khempeuh in hotkhiatna ngah ding uh a, tua hotkhiatna pen a tawntungin kisia ngei lo ding hi (John 3:16). Ama sung a ki-ap, amah a um mi khempeuh tungah tawntung nuntakna pia a, kisia loin, ama khut sung panin kuamah in sut zo lo ding hi (John 10:28). Amah pen lampi hi a, amah tawn loin kuamah Pa kiang lut lo ding a (14:6), amah a tawn khempeuh hotkhiat hi ding hi (10:9).\nVantungah siangtho, siangtho ci a kipahtawi hi napi, mihingte hong itna hangin nat le sat, gimna tampi leh sihna thuak dingin Jesu Khris leitungah mihing hong suakna pen eite mawhna hang ahi hi. Tua hi a, tua hong hotkhiatna sang nuam lote pen daan tawh kipelh het lo ding a (Heb 2:3), hotkhiatna a sang, Jesu a nuntakna neite in ahih leh tawntung nuntakna ngah ding uh hi (Rom 6:23). Tua pen gamtatna leh hoihna hang hi loin, Jesu upna hang bek ahi hi (Eph 2:8). Tua ahih manin Jesu hong hotkhiatna sang a, “Ka Topa hi, kei adingin hong si hi” ciin a pulak, a um mite in kisia loin a kisia thei lo tawntung nuntakna ngah ding hi (Joh 3:16; Rom 10:9-10).\nKamsang Isaiah in, “A kimuh theih hun laiin Topa zong unla, amah a nai om lai-in thu ngen un” (Is 55:6) ci a, Sawltak Paul in Korin khua mite a laikhakna sungah, “tuhun pen a hun hoih hi a, tuhun pen hotkhiatna hun hita hi” (2 Kor 6:2) ciin na gen hi. Tua ahih manin tawntung gimthuakna sungah lutlohna ding lampi Pa Pasian in Tapa Jesu Khris tungtawnin hong bawlsak a, tua lampi pen zuih/up ding ahi hi. Tua a um mite tungah Pasian in hehpihna hangin sihna panin hotkhiatna ngahsak a (Efe 2:5), tua mite pen Kha Siangtho pia in ama mi ahihna uh ciamteh hi (Eph 1:13). Tua hi a, mihing hatna leh hoihna hi loin, Pasian hehpihna hang a Kha Siangtho makaihna tawh nungta in piangthakte in gah (Gal 5:22-26) a gahkhia thei kihizaw hi. Tawntung gimna leh tawntung nopsakna, tawntung kahna leh lungdamna i teel theih dingin i maiah om hi; koi teelzaw ding?\n~ T. Sawm Lian, Daihna Cabin\nACA-ETS, May 2016\nPrevious: Dahna Pulakna : Mangpha Lia Ruth Niang San Nuam\nNext: Sonoco Company nasep lunglut te Interview tading\nComment piaknop aomleh...\tCancel reply\nTulaai Leitung Thuthang Tuamtuam Updates March 14, 2015\nSpanish Tourist khat Kawlgam ah ki bawlsia leuleu\nKumthak tawh thakkhop theihnam hilo ~ Evan. Suangh Dal\nNupi khatin zudawn in avakkhia apasal tawh Video Call aki hokhit ciangin ki gui awk\nB. Muan Ngaihte: Nu Piang Ngain Don dahpihna leh hehnepna\nLife without purpose is killing ~ Dr. Ngul Khan Pau\nKa Phawkkhak Vilval Kanu Kam – 13\nGermany, Hamburg khuapi aateeng Pu Cin Khan Thang in hong nusia ta\nA manpha sanggam numeite ~ Lian Tuang\nMualkawi khuami Pr. Gin Lian Pau pianna nu Pi Vung Za Cing tangthu


url: =Minam it ih cih hamsa kei :: ZOMI DAILY\nposted on 4 August 2016 at 9:42 pm Lomkholna: News, Politics, ZomiQuavadis\nMinam it ih cih pen Meekuang lui pah ding, Naakzang lei bawl pah ding, Zogam lampi puah pha pah dingin Tedim sangpi a thak lam pah ding cih zong hikhin pah sam lo hi. Tuate na sep zawh leh hoih sem a, na sep zawh kei lezong nang sep theih tampi om hi. Gentehna in:\n– Biakinn sung leh Zomi pawipi te ah Kawllai Mangla cihte na sak se sangin Zola mah na sak tangtang pen na minam na itna hi.\n– Kawl ansai ah anlimzaw phial mah taleh Zomi Ansai ah an na neek a tha na va piak tangtang pen Minam na itna hi. Tua mah bangin van na lei ding veve a hoihna kibang tektek Zomite vansai pan van na va lei sese zong Minam na itna mah hi. Zomi leh Zomi mah cia kideihsakna tawh a hoih pen leh a kiman thei pena vante ih kipiak zong Minam itna khat ahihi.\n– Midangte lakah kizumpih se lo a Zomi khat leh khat pen unau banga Zopau mah pau in ih kikholh a ih kiho tangtang pen Minam itna mah ahihi.\n– Zomi vaia sum kikhonna te ah na piak zawh zah tawh na va kihel tangtang pen na minam itna hi in thupi hi. Tuamah bangin sum a khon te’n zong ama mimal phattuamna ding beka zangh lo in, a kizatna ding mun mantak ah a zat pah pen a minam a itna mah ahihi.\n– Zolai na gelh ciangin zong a malgawm mantak a na gelh tangtang pen na minam na itna hi. Zola na sak ciangin zong Kawl awkaih Mang awkaih a sa se lo in Zomi awkaih mah a na sak tangtang zawk pen na minam na itna ahihi.\n– Zomi Nam Ni leh Zomi ni thupi nite ah Zopuan mantak na silh tangtang pen na minam na itna hi. Zopuan ut bangin a kipuahkik gawpte pen Zomite Ni thupite ah ih silh loh a, minautang te’n Tangcin puan ih silh loh zong ih minam ih zahtaakna leh ih itna a kilatna ahihi.\n– Sangnaupang na hileh a pil pen mah hih sawm inla, nasem na hileh a siam pen mah hih sawm in. Tua in minam na itna kilangh sak a, na minam a tawi sang na hi gige hi.\n– Ei Zomi ten ih nampuan ut banga ih Design gawp loh zong ih minam leh ih ngeina ih zahtaakna khat ahihi.\n– Zomi ih hihna tawh ih Zolapi te ih sak diahdiah a ih thupitsak zong minam leh ngeina itna mah ahihi.\nPrevious: Nu Piang Ngaih Don hong thahsak nuta te vai thukhenna kalkhat kikhinto\nNext: Inntekte a deihlo lengla ~ Tual Khan Suan


url: =Chin State Pan Tan Sawm Ong 1800 Val ~ Thu Tatuam (Siyin News)\nChin State Pan Tan Sawm Ong 1800 Val\nSaturday, June 17, 2017 Chin News 2 comments\nKawlngam tan 10 2016 - 2017 laisin kumh , Zongam (Chin State) pan a ong buppi sia 1852 pha hi.\nTan sawm laisin saang avekpi 89 kinei in, ahuan theampo sia 9725 pha uh hi.\nTuasung pan :-\n- 4D angaa 5,\n- 3D angaa 4,\n- 2D angaa 32\n- 1D angaa 175 pha ci hi.\nA saanginn in akhatna pan athumna dong sia\nHeilei khua saanginn in 46.15 % taw akhatna\nThuklai khua saanginn in 44 . 4 % taw aniina\nSaizaang khua saanginn in 39. 29 % taw athumna ngaa hi.\nPAK YAYAT TKW MALAYSIA June 18, 2017 at 4:23 AM\nToto Pools June 18, 2017 at 4:13 PM\nBlog Archive July (1) June (1) May (1) April (3) January (8) December (21) November (17) October (6) September (6) August (18) July (6) June (15) May (14) April (11) March (22) February (38) January (49) December (37) November (18) October (35) September (29) August (38) July (43) June (49) May (21) April (19) March (23) February (22) January (37) December (39) November (30) October (48) September (54) August (66) July (99) June (81) May (70) April (87) March (78) February (83) January (105) December (83) November (72) October (85) September (52) August (78) July (105) June (123) May (112) April (119) March (99) February (74) January (89) December (97) November (104) October (117) September (114) August (141) July (156) June (106) May (127) April (100) March (126) February (102) January (106) December (122) November (109) October (132) September (103) August (139) July (167) June (174) May (174) April (194) March (27)


url: =LESSON 11 | MARCH 7 – 13 UPNA TAWH NUNGTA ~ MUC\nLESSON 11 | MARCH 7 – 13 UPNA TAWH NUNGTA\nAdmin 10:03:00 AM Articles, Sabbath School Lesson\nLESSON 11 | MARCH 7 – 13\nTU KAAL SUNG SIM DING: Pau. 28:4, 7, 9; 28: 5; 29: 13; Rom. 1: 16, 17; Gal. 3: 24; 1Jn. 2: 15 – 17.\nKAMNGAH: “Midangte kihtakna in hong lunghimawhsak a, Topa muanna in hong lungmuangsak hi.” Pau. 29: 25.\nKoici bangin kiim le paam pan thu tampi lak pan thuman le zuau thu na khentel hiam? Lai Siangtho, Topa’ kammal siksanin bang in thuman hi-in, bang in zuau hi, cih i theithei hi. Pasian tungah kinga-in Ama kammal siksan ding simloh lampi dang om lo hi. Tua tungtawnin Pasian in hong makaih ding hi. Jesuh in, “Pasian gam le Ama dikna zong masa un. Tua hi leh, note kitangsap khempeuh hong kipia ding hi,” ci-in hong kamciam hi (Matt. 6:33). Pasian mah muan masak ding, zuih masak ding kisam penpen hi. Tua lo-in thudang, na dangte masak hi lehang, milim biakna suak pah hi. Upna tawh nuntakna in Pasian muangin a nungta cihna ahi hi. Topa’ in hong sawl thute sem dingin nang mahmah in na khensat kul hi. Tua bang nunzia in Thu-um mite’nunzia ding ahi hi. Tua bangin i nuntak manin kitangsapna khempeuh Aman hong sik ding hi.\nPaunak sungah ‘thukham’ ‘thuhilhna’ cih kammal 13 vei bang kimu thei a, tuate lak pan Pau. 28 sungah 4 vei bang kimu thei hi. (aneu 4 ah nih vei, 7, 9). Paunak sungah tua kammalte in mipilte’ thuhilhna, ci-in a kipulaak hangin, a taktakin, tua kammalte in Pasian in amah le amahin a hong pulaak thute hi (Pau. 29:18).\nPau. 28: 4, 7 sim in. Thukham in, koi bangin gamtat theih nadingin, thupi hiam?\nIsrael mite le namdang mite kilamdanna bulpi pen in lungsim ngaihsut puak zia hi masa lo hi. Bang in kilamdangsak hiam cih leh, nek le dawn, mi tawh a kizopzia, gamtat zia le tong cihte in kilamdangsak hi. Hih bangin a gamtatna hang uh a bulpi pen in thukham mah hipi pen hi. Mihing in ei le ei-in pil gamtat zo kei hi; a sia le a pha i khentel thei kei hi ( 1Kum. 3:9). Tua hi-in vantung lamlahna, Thukham i kisam hi.\nPil gamtatna pen thuak pilna, thutheihnate’ hang bek hi lo hi. Thukham bangin gamtatna tawh kituak pupa’ ngeina, mihing lungsim puakzia le deihtheihna cihte a kigawm tak ciangin pilna kingah thei pan hi.\nPasian’ thukham in tawntung a kipden thukham hi. Pasian’ thukham zuihna pen upna tawh nuntakna hi. Paul in Lungdamna Thu ka maizumpih kei hi. Tua Lungdamna Thu in Jew mi, Greek mi le minam khempeuh hotkhiatna ding Pasian’ vangliatna ahi hi. Tua thu in mi khempeuh in Pasian’ dikna a ngah theih nading ahi hi. Lai Siangtho sungah kigelh bang mahin ‘ka midik in upna tawh a nungta ding hi,” ci hi (Rom. 1:16, 17).\nPasian’ thukham na zuih manin bang siatna, buainate tawh na kipelh hiam? Pasian’ thukham zui kei lecin, tu-a na nunzia sangin koi bangin sia zaw thei hiam?\nTOPA ZONG UN\nBang zahin Thukham in thupi mahmah taleh, Thukham in nuntakna’ nak hi lo hi; nunna hong pia lo hi. Ahi zongin Thukham in siatna, mawhna hong theitelsak a, tua mawhna in sihna hong tun hi (Rom. 7: 7 – 13). Thukham (Torah) in Pasian kiang pan hong pai ahih manin kisapna bang mah nei lo hi. Pasian kiang pan hong pai lo hi leh, Thukham’ deihna in Pasian’ ngimna tawh kituak lo ding hi. Pasian’ Thukham a zui mite in Pasian kiang hong tunpih ding nunzia tawh a nungta ahi uh hi. Torah in Pasian nawlkhin lo hi; Pasian kiang tun theih nading lampi hong hilh hi; Topa i kitangsaplam hong theisak hi (Gal. 3: 24).\nGalati sunga kigen thute siksanin Gal. 3: 24 sim in. Koi bangin upna tawh diktanna ngah theiih nadingin Thukham in Khris kiang hong tunpih hiam?\nPaunak Lai Siangtho in pilna mawkmawk hi lo hi. Pasian i cih in a bangci dan Pasian hiam cih hong laak pilna hi. Pilna a zong mi khempeuh in thukham nuntakpih uh hi leh, thukham in Topa tawh hong kinaisak zaw semsem ding a, Khris in a khawnkhong a hong piak hotkhiatna upna tawh ngah thei ding uh hi.\nPau. 28:5 sim in. Theihtelna dingin bang kisam penpen hiam?\n‘Theitel’ cih kammal aneu 5 sungah nihvei kigelh hi. Thukham cih kammal, aneu 4 sungah nihvei kigelh hi. Hih thu nihte in kizopna nei hi. “ Thukham bangin nuntakna’ le Topa a zong nuntakna” in a tuamtuak hi lo hi. A hoihnate sepna bek hi lo hi. Nuntakna buppi huamkhin hi. Israel mite hun lai-in leitung thu theihna le vantung thu theihna tuamkhen lo uh hi. Ngaihsutna om upna tawh nungta cih bang om thei lo hi. Bang hang hiam cih leh, thu theihtelna, i theihzawh loh thute upna cih thu in Pasian mah bulphuh hi.\nBang hangin Pasian upna nei cih thu in thu theihtelna kisamsak hiam? Bang hangin Pasian up sangin uplohna in thu ngaihsut theihloh vai, thu haivai suak zaw hiam?\nA HAUTE TUNGAH THUHILHNA\n1Jn. 2: 15 – 17 sim in. A hong kihilh thu in bang thu hi-in, koi bangin tua a lauhuai thute tawh kipelh thei ding i hiam?\n“Hau” cih tawh kisai-in muhzia tuamtuam om hi. Paunak sungah a manlo neih le lamh hauhna a kipan tua bang hauhna muhzia ding hong hilh thute in, mizawngte’ neihsa sutin, thuman lopi-in hauhna cihte pulaak hi (Pau. 28:8). Lai Siangtho in cimawh, meigong le mite’ neihsa thuman lopi-in ngahna langpan hi.\nMizawngte huhna (Pau. 28: 27): Duhhop huaiham lo-in (Pau. 28:25), mite tungah cinghin cimawh gentheite huhna in thupha bawlna hi.\nNasep hahkat (Pau. 28:19). Guktatna, olno takin hauhna in hauhna man hi lo hi. Hauhna in nasep citak, hahkatna pan kingah hi. Hanciamna tawh nasemin i ngah bangbang hauhna in thuman tawh hauhna hi.\nBaihtakin hauh ding ngaihsun kei in (Pau. 28: 20, 22 in thunih hong hilh hi. (1) Thumanlo nasepna khat awlmawh lo-in a mulo kineihna in a sem mite mah tawh kibang hi. (2) Nu le pa’ neihsa noptakin zatsakna in guta bangin buluh gamtatna ahi hi. Tua bang a gamta mite in a hoihlo gamtatna ahihlam ngaihsun lo-in, bangmah siatna hi kei ci-in ngaihsut leh, tua in siahuai mahmah hi. Tua hangin bangmah khialhna om kei ci uh hi.\nLeitungah sum in na tampi sem hi. Tua hangin Lai Siangtho in sum tawh kisai thu tampi hong hilh hi. Sum deih lo kuamah omlo a, koi bangin sum’ hangin siatnate tawh kipelh ding na hiam?\nMIZAWNGTE’ SIKSAN DING\nPau. 29: 13 sim in. Bang thu pulaak hiam?\nPasian’ bawlsa vive ihih manin, Ama mai-ah a hau, a zawng kikim ciat hi (Pau. 22: 2; 29:13). Khuavak in limciinna hi-in, nate kipiansakna pulaak hi. A hau, a zawng kuamah deidan lo-in nuntakna i ngah ciat a, guahtui, nitang kingah ciat hi. A hau mite in mizawngte nengniam lo-in, mizawngte in zong amau a uk mite it ding kisam hi (Matt. 5: 44, 45).\nPau. 28: 3 in bang thupuak nei hiam?\nMizawngte in mihaute mah bangin tavuan puak nei hi (Pau. 28: 3). Mawhna hangin kizawng hi, ci-in ngawh ding hi lo hi. Nengniamna a thuak mi khat in, ‘ nengniamna thuak a hih manin midangte nengniam ding ngaihsun lo ding hi. Ama mawhna kimaisak napi, mite mawhna maisaklo nasempa bang lo-in, mite hehpihin mawhmaisak ding hong hilh hi (Matt. 18: 22 – 35). Pau. 28: 3 ah, guahtui in vantung thupha limciinna hi-in, tua thuphate amau kisiatna-in a zang mi om hi.\nPau. 28: 6 in bang thupuak nei hiam?\nA hoihlo nasepna tawh hauhna sangin thumanna tawh bangmah neihloh hoih zaw hi (Pau. 28:6). A thuman mi in a zawng mi hi lo ding hi, cih mi tampi ii lamet ahi hi. Bangang hiam cih leh, zawnna pen thadahna ii gah hi, ci-in kingaihsun hi (Pau. 24: 34). Ahi zong tua bang hi khin lo hi. Mi khat ii thumanlohna hangin zawnna ngah zong om kha ding hi. Ei khut sung a kinga lo thute hangin zawnna zong om kha ding hi. Bang bang hi mah taleh, Lai Siangtho’ hong hilh thu in: Hauhna, tuahphatna cihte a hoih lo nate tung panin zong hong piang thei hi. Thumanna in hauhna sangin manpha zaw hi.\nHauhnopna lungsim tawh thu hoih thumante i khek khak hiam? Koi bangin tua bang siatna na zozo ding hiam?\nTHUMAN ITNA NEI\nTate, khangnote in nu le pa tung pan a ngah theih uh a manpha mahmah thu in: thuman itna hi. Mi tampi in kisiatna sungah nungta uh hi. Bang hang hiam cihleh amaute in thuman itna nei lo uh hi (2Thes. 2: 10). Jesuh in Thuman ahih manin thuman it, cih kammal in Jesuh it cihna hi pah hi. Jesuh itna sangin kitangsam zaw bang om hiam?\nMit tawh kimu thei lo vangliatna nei Pa Pasian in theihnopna lungsim tawh thuman a zong mite tawh om khawm ding hi. Tua mi in ciangtan nei lo Pasian tawh kizom hi a, Ama deihna tawh kituakin nungta ding uh hi. Tua bang kizopna in kuamah ngaihsut zawhloh nopna ngah ding hi. Ellen G. White, Education, 14.\nPau. 29: 15, 19 sim in. Nuntakna dingin a thupi mahmah bang thupaipi pulaak hiam?\nMite’ hong etteh theih dingin nuntakna in manpha mahmah hi; vanglian hi. A diakdiakin nu le pa in tate’ etteh ding nuntak kisam hi. Siatna pen pianpih hi. Tate in a hoih lo na khat peuh a sep khak ciang, lampi man a zuih nadingun thuhilh kisam hi. Tate in bang in siatna hi-in, bang in hoihna hi, cih a khentel theih ding uh kisam hi. Nu le pa in tate’ ut bangbangin gamtatsak ding hi lo hi. Tua bangin amau ut bangbangin khakzau lehang, nu le pa maizumna hong suak ding hi. A gol tak ciangun amau siatna nu le pa mah hong ngawh ding uh hi.\nNa neutung a kipan hong kihilh tu ciang dong na nuntakpih thu hoihte ngaihsun in. Koi bangin tua thute hangin tu-a na dinmun tung na hiam?\nSIMBEH DING: Pasian’ thukham in a kip tawntung thuman thutakte tungah kinga hi. Tua thu a zui khempeuh ii nopsakna ding ahi hi. Biakna in Pasian tawh hong kinaisak thei lampi hi-in, vantung thupiak bangin a nungta mi a dingin thupha le nopna a ngah nading ahi hi. Ellen G. White, Sons and Daughters of God, 267.\nKhrih tawh nasemkhawm dingin tate Pasian thu tawh pantah kha kei lehang, khuamial sungah kidiah ding uh hi. Ngaihsutna man lo, hai gamtatnate tawh khangkhia ding uh hi. Khang khat khit khang khatah siatna tawh nungta uh hi. Tate’ ut bangbangin gamtatsakna in Pasian’ min daisak, nu le pa’ maizumna piangsak hi. Nu le pa in tate hilh ding tavuan nei hi. Tua thu phawk lo-in, amau ut bang gamtatsakna in vantung kongkhak a khak uh ahi hi. Ellen G. White, 5Vol., 325, 326.\n1. Russian mi laigelh minthang Leo Tolstoy pen Khristian innkuan sung pan khangkhia ahih hangin, a upna nusia hi. A khangham khit ciang hamsatna tuak a, ‘ nuntakna i cih in bang khiatna nei hiam? cih hong ngaihsun hi. Nuntak manneihna in bang hi ding hiam, ci-in kan kawikawi-a, mu zo tuan lo hi. A tawp khakna ah vantung thute bek mahin nuntakna man nei sak hi, cih mukhia hi. Bang hangin Khris upna in nuntak manneisak hiam?\n2. Bangci bangin “Thuman thutak it” cih thu na tel thei hiam? Koi bangin thuman na it hiam? Thuman i it theih nadingin thuman in bang hiam cih i theih masak phot ding kisam hi. Koi bangin thuman thutak na thei hiam? Thuman itna pan bang mah in hong khenkhap loh nading bangin hong kem thei diam?


url: =MUALLUM KHUA TANG THU - Laibu Saal\nHome > Zogam Khua tuamtuam te Thu > MUALLUM KHUA TANG THU\nMUALLUM KHUA TANG THU\n(A) Pu Za Tual in, Muallum khua a sat na.\nZogam sungah ih khuapi lian ahi, Tediim khuapi-in, khualian khua minthang khat in hong om hi. Mipil thu vaihawm siamte vaihawm siamna hangin, Tediim khuapi mun tuamtuam pan hong kibel aa, Inn (300) vaal bang hong phak ciangin, a vengveng in hong ki khen uh hi. Galkap Tualpipen Ukpipa Pu Khua Cin Innmun ahi hi.\n1. Bonuai veng\n= Tulaitak aa Galkap Tualpi nuai, nitum na lamteng hi aa, Upa Pu Pau Vum leh Teizangmi pawlkhat teng hi.\n2. Botung veng\n= Pu Khua Cin Inn tung siah, nitum na lamteng hi aa, Upa Pu Za Tual leh Teizangmi pawlkhat teng hi.\n3. Vaiphei veng\n= Bonuai veng pan, a khanglam nisuahna lamteng hi aa, Vaiphei mite teng hi.\n4. Sekzang veng\n= Sakollam Ngennung lamka pan leilu lamteng hi aa, Guite mite teng hi.\n5. Khuangzang veng\n= Col. Dal Za Kam Innmun dungto teng hi aa, Thahdo mite teng hi.\n6. Daiduap veng\n= Pu Khua Cin Inn phaitam kho nuaisiah teng hi aa, Teizang mite teng hi.\nHi bangin hong teng uh aa, khat leh khat ki lengla kihawh in, omkhop, tenkhop na pan in, Kampau kigawm khopna, Ngeina kigawm khopna hong om hi. Tua ahih manin Ngeina, Kampau, Tatzia ahoihte kizangh khawm ciat hi.\nSukte Pu Kam Hau leh Pi Ciin Ngul tapa Upen Pu Za Tual a tenna, Botung veng teng bek ki-uk sak ahih man-in, lungkiimlo aa, mundang ah, lalsawm hi. Tua ahih man in, Pu Za Tual in hi bangin la a phuak hi.\n(a) An bang aa, nong it nak leh, phung aw, lam khuang bang khoh aw..\n(b) Lam khuang bang a, nong khoh lah leh, siing gam kaai ta ding hi’ng ee..ci-in, a sanggam te la apaih hi.\nA sanggam te-in, a ma deihna bang in, kho lo ahih man un, a ma Uk sung mi Botung veng teng, Inn (50) tawh Muallum khua JC.1860 kum in nasat uh hi. Gamkip, gamkho asuah nading in, Falam gam Ukpi Con Bik tung ah anuai aa teng tawh Muallum gam alei uh hi.\nA Gamleina te -\n1. Sal - (1)\n2. Saiha - (4)\n3. Sialpi - (4)\n4. Thau lawng - (4)\n5. Ciing phek - (12)\n6. Khephiau (Puanza) - (1)\n7. Khuainun tawi - (32)\n8. Keeltal kikawi - (1) cih te ahi hi.\nHih tengtawh Gam alei ciangin, Con Bik in, Phun Sang paisak aa, khua kipsakna Daktal khat Pu Za Tual apia hi.\nMuallum cih min phuahna\nPu Za Tual leh a nungzui te-in, Tediim khua pan a lalna uh, Mual pen amun omdan, aging apau azaakna bangin, min aphuah hi ci-in, thu thei pu leh pa te-in gen uh hi.\nPu Za Tual leh a nungzui teng a tenna Mual pen Mualdawn, Mualsaang na mun hi aa, gam menghmee lak ahih manin, huih in Singtehte mut(seem) in, sun in zan in gingden aa, lum ngamngam ahih ban ah meel kimu lo, mi tampi husaa leh bukteep ging cih bang a tuamtuam te kiza thei ahih na hangin, a tenna uh Mualpen Muallum khua ci-in, min na phuak uh hi.\nNidang hunin, Muallum khua mun kiim ah, gam meenghmee, gam simtham lua ahih manin, apai peuhpeuh nung meel mai meel theilo in, lung amh in buai theiden uh hih tuak hi. Muallum khua Pu Za Tual te tenna pen, Keizang (Ciingpikot) leh Muizawl ki kaal Khuailui naak hi aa, Innbuk mual paisuak, Uileimual tawh kisun, Uileimual dungpai suk Suangthu bang aa apo Mualhai a ki cihna mun ii nisuahna lam, Mualnuai zaangtam khat ahi hi.\nTuni dongin, hih Mualhai mun ah apaite-in, melkimulo mihonpau, buuktep, nungak tangval honnuih cih te za thei zel lai uh hi.\nMuallum khua mun khung Mual cianghpi ah, Gal panna kan kito aa, tuapen tu ni dong omlai hi. Muallum khua, khua mual dawn ah Uileimual, Uilei Tuicing om hi.\nPu Za Tual leh a nungzuite kum (20) kim bang, a ten hunsung in, Mihingte gim apia, muhtheihloh dawi vangliante hangin, damthei hetlo-in, omden uh hi. Mualsuang, Mualsing te leh Songte a thah a mat zui-in phut uh hi. A hi zongin dam theih loh na hangin, khua lui Tediim zuat kik ding a sawm uh hi. Tua ahih manin, Pu Za Tual in -\n(a) Sim sing gil leh ciau luum suang aw, deih teng ka gelh na aw ee.\n(b) Kum sawt hai bang ngak loh ding aw, vaangkhua zai tha tawl sang ee.. ci-in, asing phuh, a suang phuh teng leh khua mite a gim, a tawl nate la phuah hi. Pu Za Tual leh khua mite in, Tediim khua zuan kik takpi uh aa, a tenna luui Botung veng teng mah ah na teng kik uh hi. JC. 1880 kum ciangin, a veng Inn (30) tawh, Thangkhal (Haupi) khua sat in, a teng uh hi.\nB. (a) Pu Vum Pau te'n Muallum (or) Khuamial khua a satna\nPu Vum Pau, Pu Pau Dongh te Mualbem khua pan Kapteel, Hiang-awn khua te ah Mangkang te tunma in na tung uh hi. Mangkang Gal ven khit JC.1890 kum pawl in, Muallum gam Khuamial na tung uh hi. Kapteel, Hiang-awn khua pan Muallum (or) Khuamial a tung teng-\n1. Pu Vum Pau - Sukte\n2. Pu Lam Vung - Sukte\n3. Pu Pau Dongh - Milun\n4. Pu Awn Cin - Milun\n5. Pu Ngen Cin - Naulak\n6. Pu Kai Ngul - Naulak\n7. Pu Dam Tun - Naulak\n8. Pu Lam Neng - Buansing\n9. Pu Lam Luai - Buansing\n10. Pu Sawh Awn - Buansing\n11. Pu Hong Cin - Suante\n12. Pu Eng Ngul - Gualnam\n13. Pu Lam Phung - Gualnam\n14. Pu Pau Vial - Gualnam\n15. Pu Thang Teel - Munvungh\n16. Pu Kung Tun - Munvungh\n17. Pu Sun Mang - Boitung\n18. Pu Lian Lum - Munsuang\nKapteel, Hiang-awn Khuapan Muallum (or) Khuamial khua ah a tai uh ciangin, Pu Pau Dong in hih bangin la a phuak hi.\n(a) Teel tui vang khua, siing hong el te’n, hei na tum dang aw ci ee.\n(b) Hei dang ing ee, Paal va len zil, khua mual leen vuui kaai ing ee.\nKapteel, Hiang-awn khua pan Muallum (or) Khuamial khua hongtun uh ciangin, Pu Vum Pau in Hausa sem hi. Hau sa asep na Hau Cin Khup leh S.Cary (C.I.E) leh H. N. Tuck te gelh, The Chin Hills a cih Laibu Volume I and II sung pan kitei khia Headman Register a nuai aa bang ahi hi.\nA tungaa, ih muh bangin Pu Vum Pau in, Hausa (22) na-ah om hi. Khua min Muallum(or) Komeal (Khuamial) hi aa, Inn (22) pha in, na ciamteh uh hi. JC.1890 kumin Kapteel, Hiang-awn pan Muallum (or) Komeal (Khuamial)a tung, Inn(18) hi aa, Inn (22) a phak theih nading thu omlo hi. A hi zongin 1892 kum ciang in, Muizawl pan Muallum gam khuallo aa kho, lobuk a teng Inn(4)om aa, tua teng tawh kigawm hi dingin ki ummawh hi. Tua ahih manin, JC.1893 kum in Muallum(or) Komeal (Khuamial) Hausa Pu Vum Pau Uksung ah Inn(22) in, a ciamteh thei hi dingin, up mawh na om hi.\nTua hi aa, Mualnuam khua Pu Pau Za Lian Headman Register a ki et kik ciangin, S.No. (23) na-ah om aa, Pu Vum Pau a masa ahih na kimu thei hi. Mualnuam khua Pu Pau Za Lian Mualnuam ut lo-in, Tuithang khua Pu Sing Kam suan in a pai ciangin, Eipu te zong kihel ci hi. ( By-1996 August 12 Pu Neng Za Thang, Naulak)\nTua bang thu te hangin, lungnop loh na-ah, Pu Lam Awn te in, Headman Register neilo ahi tam maw ci-in, lung hih mawhna om hi.\nMuallum (or) Komeal(Khuamial) a teng te in, Thalmual khua sat dingin sawm aa, gam en in va kuan uh hi. Gam en in, a kuan na-ah, Pu Pau Dongh in Vom khat man hi. Tua a Vom matna mun ah giah phual bawlin, giak pah uh aa, tu ni dongin, Pau Dongh Vomgiah buk kici hi.\nPu Pau Dongh in, gam etna ah Vom man ahih man in, a lawmte in, Thalmual khuasat in teng le hang, Pau Dongh in tu-in zong Vomman in tuahpha ahih ciang, a mah pen hong lawhcing in hau ding aa, kidem zolo ding hi ci-in, ngaihsutna nei uh hi. Tua ahih ciangin, a lawmte in, Pu Pau Dongh kiangah Thalmual gam sangin Muallum gam Bukpi mun hoih zaw ci-in, a genpih uh hi.\nBukpi ih cih pen Gammin munmin bek hi lo-in, Khua min mah na hi hi. A teng ngei pu leh pa te zong Naulak Pu Hen Go leh Pu Luh Song te Unau hi dingin ki um mawh hi. India gam Aizawl leh Phai a teng Naulak te in Simgam Bukpi a ka tenlai uh ci-in, Pu Awn Khaw Zam, Pu Cin Kham (Samte) leh Pu Awn Khai(Buansing) te’n genngei hi. Simgam Muallum gam Bukpi cih loh a dang, Bukpi min kilo kiza ngeilo hi. Phaigam Naulak te ten na, Bukpi kizangh zong Simgam Bukpi min kaken toh uh hi, ci-in gen uh hi. Simgam Bukpi pan Buanlii ah pem aa, Buanlii pan Pu Hen Go in, Lushei te mai ah Aizawl gam Ngurte khua sat hi kici hi. Pu Luh Song zong Buanlii pan Phai gam lut to in Bukpi khuasat kici hi. Simgam Bukpi Pu Hen Go te nutsiat ciangin, a bei hong suak hi. A kum kithei lo-in, a ten hun sung zong ki thei lo hi. Leitangh pha in An hoih mahmah ci uh hi.\nPu Pau Dongh in khua lal ding, ngaihsun lo hi. Muallum (or) Khuamial khua a taisan(lalsan)ding ut lo hi.\nKhua leh tui a kip a kho nading, mun dang gam dang pan, Gal tuamtuam te-in a sim loh nading in, Pu Vum Pau tawh ki thuah in, Falam Ukpipa tung ah valut ngei uh hi.\n(a) Sim lei zil za ka ngaih man in, Lun maang lang lam, vai maang mun aa, sau aa phek, taang bang pha'ng ee.\n(b) Hong dem lo vua, khua kim gual aw, lun maang ii, pat sa hi ee.\n(a) Sim lei zil za, lun maang pat sa, hai bang ngak lei leng ci'ng ee.\n(b) Khua kim a pau tong sia za te’n , va bang a tuang aw ci ee.\n(a) Lum tui vang khua, lai lung ah ka ngaih manin, theih loh vai tuun nu tong dam, va saang ing ee..\n(b) Se sum sawm sial, nak tui bang a kan na hi, siing ta’n hai bang, a ngak ding ka phal lo ee.\nB. (b) Pu Pau Dongh in Bukpi khua a satna\nPu Pau Dongh in khua lal ding asawm loh ciangin, Muallum gam sung Bukpi leitangh hoih na-ah teng ni ci-in, khua pih te in, a mah apai masak nading in khem aa, Pu Pau Dongh te Innkuan Bukpi ah, a kha to uh hi. A zan ciangin, a khua pihte pawlkhat Thalmual khuasat dingin napai aa, a khawl lai pawlkhat te sung pan, Pu Awn Cin in, a Uu Pu Pau Dongh nungzui-in Bukpi ah teng uh hi. Hih thu Pu Pau Dongh in-\n(a) Khua ka ngaih khua ka ngaih aw ee, sat tawm vang khua ka ngaih aw.\n(b) Sei no taang gual niing hai tawi pih, tu aa nuh pam a paai ee.\n(a) Taang gual in len na dang sak ee, phei phung suan in, khai lang ee.\n(b) Kawi ka awih na, von ka awih na’n, sak luang lo bang tuul ing ee..ci-in, La phuak hi.\nPu Pau Dongh pen a khua pih te pawlkhat in, a taisan ban ah a omna Bukpi ah azi ata te damlo khoi-in om hi. Khua hun sia lua a hih manin, Vokpi naleng nattun ci hi.\nHih bang hun sungin, Muallum(or) Khuamial a teng lai Pu Eng Ngulh (Gualnam) in, Bukpi lo-in kho aa, Zotaang ciingin, a taang hoih mahmah hi. A tang hong min ciangin, Muallum (or) Mualnuam khua tung aa teng, Pu Phut Ngak te pata in, Suangpiau antah ding in taang hui khat sih sak hi. Pu Eng Ngulh te-in thei aa, leengna paisak in, thawmvau hi. Mualnuam khua tung a te zong lungnuam lo-in, Pu Phut Ngak te Innkuan tungah lungnuam lo uh hi. Pu Phut Ngak te zong lungmang in Bukpi aa, Pu Pau Dongh kiang ah, thu dongin, huhna ngen hi. Pu Pau Dongh thatang hat, tangpil, thu theikhat ahih man in, “Ken' hong hung zo ning,” a cih ciangin, Pu Phut Ngak te Innkuan Bukpi ah Pu Pau Dongh te bel suk in, teng khawm hi.\nC. Pu Lam Awn in Muallum (or) Mualnuam khuatung a satna\nMikang te-in, Khamtung gam hong simtoh tak ciangin, Mikang galte lau in ki-om hi. Mikang te-in, Muizawl simlo ding, Pu Mang Ngin in, Mikang gal lemh hi, cih thu a kitheih ciangin, mun tuamtuam pan Muizawl khua kibel tek hi. Hih hun sungin, Muizawl khua ah, Inn (600) vaal bang pha ki ci hi.\nLo khawh nading leitangh hoih kicing lo ahih manin, Thaangkaai gam Zung khua pan Pu Lam Awn (Naulak), Takmual khua pan Pu Dong Thual (Buansing), Phunom khua pan Pu En Lam (Naulak) leh Pu Tuang Ngulh (Hatlangh) te in, Muizawl khua pan Muallum gam khuallo, in kho hi.\n1. Pu Lam Awn(Naulak) in, Valukkeen lui leh Khuangal lui kituahna paisuk veilam Botung zangtam teng, (Damveeng)\n2. Pu Dongh Thual (Buansing) in, Thanzang tuikhuk,\n3. Pu En Lam (Naulak) in, Pu Song Zel mual,\n4. Pu Tuang Ngulh( Hatlangh) in, khua gal Pu Za Tual lotam cih bangin, kho tek uh hi.\nMuizawl khua pen mun tuamtuam pan minam tampi kigawm khawm ahih man in, thu tuamtuam tawh hong buai ahih man aa, Muizawl pan Muallum gam khuallo nei teng in, a maulo munciat ah hongtaam suak uh hi. Gam khing pian asak hun uh JC.1892 kum ciangin, Pu Lam Awn Lobuk kiim leh paam teng bel in, na kigawmkhawm uh aa, TUAL na phut uh hi. Pu Lam Awn in, Tualphui na sam aa, Pu Dongh Thual in, Tualbawm na pua hi.\nTualbawlna, Tualphui sam na ah -\n- Lam Awn khuasat ka khua nasiam in,\n- Dong Thual khuasat ka khua nasiam in,\n- En Lam khuasat ka khua nasiam in,\n- Tuang Ngulh khuasat ka khua nasiam in, na ci uh hi.\nHih hun sungin, Pu Thang Zel leh Pu Dongh Kai te kihel nailo hi. Banghang hiam cih leh Pu Lam Awn te pai-in, na zui pahlo uh ahih man ahi hi. A hi zongin, tua kum mah in tung aa, Kongpi ah, zinkhak na leh Khua khung Tuinak bul ah Pu Dongh Kai in Phuisam hi. Kongpi lui pen (Thanlui) kici aa, Khua khung Botung zangtam a Tui pen (Tuitam) ci-in, khua tui neek hi pah hi. Zingsang khua khung pan ni suak aa, nai 9:00 teh khua leh Lentual taang pan hi.\nGal leh sa lau natawh Muizawl kitung hi aa, Tualbawl, Khuasat te'n zong, ten suak taktak nading in, ngaihsun lo ahih na leh Gal thu hang aa, atun pakna, khawl pak na ahih nate, a nuai aa bangin, la naphuak uh hi. Pu Kip Vungh La-\n(a) Al bang dah leng, zai cin awi leng, phung tawh ho, lung kum maw'ng ee.\n(b) Phung in nial lo, sung dip loh tawh, do in phil taang bang theh ee.\n(a) Nga bang len na, vah khuai bang tut aa khawl na, sum tual sim sing ngil la’ng ee.\n(b) Kawi tawh lau kha, ka hual na gam vang la e, gual aw ee, a lawm nam aw..\nPu leh pate in a nusiat uh Thangkai gam Zung khua, Phunom khuate mah ngai ngaungau in, nopna dahna ah aphawk det na uh leh, neih leh lamh te ki cingin, gawh leh lup ki cing aa, aneih nate uh hi bangin, la aphuak uh hi. Pu Suang Lam in, Pu Son Zel Ton a phuah la-\n(a) Pu pa gam zaang tuang nua ih siat, sawn aw lau kha sia lo aw..\n(b) Siing kawm kaal ah, sawm sial ih ngawh, ih ngawh ngo bang hong lang ee.\nMuallum (or) Komeal(Khuamial) pan, Hausa Pu Vum Pau leh Mualnuam pan Hausa Pu Pau Za Lian te in peemta, khua peem in nei uh aa, sep leh bawl ah hamphat uh hi.\nPu Pau Za Lian Mualnuam ut nawnlo aa, Tuithang khua a pai ciangin a nung ah Pu Thawng Lian tung leuleu hi. Muallum (or) Khuamial pan Pu Vum Pau nung ah Khoi Tun in Upa sem hi. Pu Khoi Tun in Muallum(or) Mualnuam khua tung tawh Uk khawm hi. Gam khat sung, Ukna khat sungah om ahih man un, thu leh la vai hawm khoploh pha mawh hi.\nGamkhat Ukna khat, khua khat sungah om ahih hangin, tenna kibanglo ahih man leh Muallum(or) Mualnuam khua tung ah, khua mite Inn tamzaw ahih man in, Bukpi aa teng Pu Pau Dongh te unau leh Pu Phut Ngak te na kituahto uh aa, tenna mun khat ah na kigawm uh hi.\nJC. 1880 kum pawl in, Mualbem pan Heilei, Sa-ek, Haimual cih bangin hong kisuansuan pawlkhat te-in, JC.1899 kum ciangin Muallum gamsung Saibual khua hongsat in, hongteng uh hi. Saibual khua a teng te a nuai aa bang ahi hi.\n(1) Pu Ngen Pum Samte\n(2) Pu Son Thuam Samte Unau\n(3) Pu Vum Thual Samte\n(4) Pu Awn Thawng Samte\n(5) Pu Thawng Dam Samte Unau\n(6) Pu Khai Vungh Samte\n(7) Pu Be Sul Thanlun\n(8) Pu Tun Hang Hatzaw\nA beisa hun aa te mah bangin, gamkhat sung Ukna khat sung a teng khawm aa, Muallum (or) Mualnuam khua tung ah Bukpipan Pu Pau Dongh hongtun toh ciangin Mualnuampan Ukpi Pu Thawng Lian in , A maakpa Pu Pau Dongh Upa ding in na koih hi.\nSaibual aa te-in, Upate maivil zo ahih man in Upate in, itdiak hi. 1901 kum ciang Muallum (or) Mualnuam khuatung aa te tawh hong kigawm in, hong tengkhawm uh hi.\nMuallum(or)Mualnuam khuatung ah, mun tuamtuam pan a kigawm khawm ahih man in, khuasung thu leh la cidamlo hi. Mualnuam khua Hausa Pu Thawng Lian in, Pu Pau Dongh te Unau, Pu Awn Cin, Pu Kam Suan te thatang hat tangpil sa-in, muang mahmah hi. Mun tuamtuam pan a kigawm ahih man in, minam khat leh minam khat kiliim etna hongom hi. Tua a hih manin, pawl khatte khua lui, khua lam ciahkik dingin hongsawm hi.\nMuallum(or)Mualnuam khua tungah muh theih loh huihlak nasepna Dawimangpa dawi-aii, aiibuk tawi pawlkhat om in, tua lote-in zong a mau kihut khom nading tek thei hi leh kilawm hi. Hih bang hangin khuasung kilungnop mawh na om hi. A sawtsawt ciangin, kilung kim zo nawnlo in, zuu neek sul, anneek sul in, buaina tampi piang hi. Tua sungteng thau ki kham hi.\nHih bang buai na, a ven nading in Hausa Pu Pau Dongh in thu khun hongbawl hi. Khuasung tuisung ah muhtheih loh huihlak nasep na Bum leh Aii zangh aa, mi nawng kaisak, natna piang sak, kua mah omthei loding, asem a zangh ih om leh Ui tawl at in, ki at ding ci-in khuazang kiciamna bawl hi. Hih thu kham pen tu dongin a ki zahtak mahmah thu khaam ahi hi.\nKhualam ciahkik ding, khua lalding peuhmah in, Inn leh lo keng thei loding, zuak thei loding, vokgawl daigawl susia theilo ding ci-in, thu khun bawl uh hi. Hih bang thu khun akibawl hangin, hehsuak thang paihna lungsim natna lian ahih man in, Inn hawm nusia in, alal veve om hi.\nPu Lam Ngin, Pu Son Khai te tangpil, thahat ahih man in, a mau nai huai zawdiak teng tawh khua lam ciah kik ding a sawm uh hi. A mau ciah khit ciangin, a teng lai tengin, Ukpite tung ah, kum khat in Siah nihvei a puak hi. Khua lam ciah kik ding u leh nau pawl khat zong, zekai-aa, Khuapi Guah in lap ahih man in, ciah nawn lo-in, khuapih te mah bangin kum khatin Siah nih vei puak kha hi. Hih thu hangin Ukpi te in, Muallum mite hong phawk, hongit pha diak hi.\nPu Lam Ngin te Pu Son Khai te in, khua leh tui khualna aneih loh man in U leh nau in zong, haksatna khua leh tui mah tawh a kibangin ki thuak khawm hi. Pu Lam Ngin in, a Innhawm nusia in khua lalsan hi. Saibual pan in Pu Be Sul te Muallum(or) Mualnuam khua tung ah hong kituah ciangin, Pu Lam Ngin Innhawm sung ah lut hi. Pu Ngen Pum zong Saibual pan Muallum(or) Mualnuam khua tung ah hong tun ciangin Pu Thang Zel Innhawm ah hong lut leuleu hi. Tua ahih man in Pu Be Sul lungnuamlo-in, hih bangin la na phuak hi. Pu Beh Sul in Saibual ah a tupa Sul Khaw Thang vui hi.\n(a) Siing ta sau sak haai bang ka ngak, tui bang a siang ta nam aw.\n(b) Ka sawn pham sa lau kha aw ee, mun in na muang ta nam aw.\nPu Dongh Kai pen khuasat kumpan kipan in Kongpilui ah, zin khakna, Tuitam ah tuinak biakna, khua taw ah Gamsa ngetna hih mun(3) teng ah phuisam siampi hi aa, a mah zongh khua lam ciah kik ahih man in, Innhawm a luah Pu Be Sul in, tua mun thumteng ah Pu Dong Kai nasep teng sem in, phuisam na nei hi.\nKhua sung damlo-in natna-satna, sihna manna tam aa, Pu Be Sul in hih bang in la a phuak hi.\n(a) Nuai zin siah bang ka lut lut na, lam neu ngel cing ka sa ee.\n(b) Zin leng pawh lung tai mawh sa’ng ee ngaih teng kul sin tangta ee.\nKhua sung buaina, te leptuah na in, innlamh, Biloo puak khuasung Ciantung, Cianlai, Ciannuai ci-in, khen (3) in kikhen hi. Ciannuai te in, inn a lamh leh Ciannuai veng teng in Zu bungbeel a teleet tawh huh in a mau Cian a teng taak(khaih) hi. A dang Cian te a, a peeng phut sa in puak aa, a do na ci uh hi. Inn lamh Ciante in Cian dang te vaak uh aa, zan thapai-in, lasa gualnuam in zanhak thei uh hi. Hi bangin nasep khopna gualnopna a om man in, minam kideidan na hong bei hi.\nKhua leh tui ki khangtoto aa, ten na zong, a mun in hong pia nawnlo-in, a vengveng, a khawlkhawl in ki teng hi.\n1. Khuapi veng -\n(1) Pu Eng Za Kap\n(2) Pu Suan Za Kam\n(3) Pu Thual Khan Thang\n(4) Pu Zuan Za Nang\n(5) Pu Tuan Khan Nang\n(6) Pu Khual Za Ngo\n(7) Pu Neng Za Thang\n(8) Pu Kham Za Nang\n(9) Pu Zel Za Ngin\n(10) Pu Khum Lam Ngin\n(11) Pu Cin Thang\n(12) Pu Lian Za Nang\n(13) Pu Cin Khaw Dongh\n(14) Pu Nang Khan Thang\n(15) Pu Neng Khai\n(16) Pu Thual Dam\n2. Dam veng-\n(1) Pu Luan Kam\n(2) Pu Hong Khai\n(3) Pu Awn Lut\n3. Tuitam veng -\n(1) Pu Kai Neng\n(2) Pu Son Lian\n(3) Pu Cin Thang\n(4) Pu Thang Khaw Ngin\n(5) Pu Neng Khaw Kam\n(6) Pu Hau Cin\n4. Thanzang veng-\n(1) Pu Ngen Za Khen\n(2) Pu Awn Khaw Zam (tom)\n(3) Pu Thang Khaw Khai\n(4) Pu Kim Khaw Hau\n(5) Pu Awn Khat\n(6) Pu Awn Khai\n(7) Pu Awn Mang\n(8) Pu Tun Khual\n(9) Pu Kip Dam\n(10) Pu Cin Kham\n(11) Pu Thual Za Nang\n(12) Pu Lam En\n(13) Pu Kai Vial\n(14) Pu Ling Neng\n(15) Pu Luan Kam\n(16) Pu Kim Zam\n(17) Pu Huat Thang\n5. Kennuai veng-\n(1) Pu Thang Cin\n(2) Pu Tun Khai\n(3) Pu Ngen Za Sian\n(4) Pu Khai Do\n(5) Pu Khup Kian\n(6) Pu Suan Thang\n(7) Pu Lian Do Thang\n(8) Pu Suan Khaw Hau\n6. Tanglei veng- (1) Pu Kham Zen\n(2) Pu Suan Za Nang\n(3) Pu Dongh Za Thang\n(4) Pu Ngin Kham\n(5) Pu Son Khaw Cin\n(6) Pu Ling Za Thang\n(7) Pu Thawng Khaw Hau\n(8) Pi Vung Hial\n(9) Pu Suan Khaw Ngin\n(10) Pu AwnKhawZam (sau)\n(11) Pu Tun Khai\n(12) Pu Tun Khaw Hau\n(13) Pu Suak Nang\n(14) Pu Kai Vial\n(15) Pu Ngin Thawng\n(16) Pu Neng Khaw Hau\n(17) Pi Niang Ngaih Don\n(18) Pu Cin Sian\n(19) Pu Thang Za Kap\n(20) Pu Thual Khaw Hau\nMun khat bek ah, ten nading amun hoih hong om nawnlo-in, mun hoihna-ah, a khawlkhawl in kiteng hi. Zu siim sa siim na, nopna, dahna, zinlak miallak ah, kikawm na hamsa hi. Patau, Phamawh, ngal leh sa khat a tuak a om zongin, omna ki khatlo ahih man in kihuh kiliah nading hamsa hi.\nKhua minkip kinei lo ahih man in, khuamin ding tawh zong ki buai hi. Pu Za Tual, Pu Vum Pau, Pu Lam Awn te-in Muallum in khua nasat aa, nopna dahna ah, Muallum aa mi ci-in, min nalo ahi zongin, khua minkip kineilo-in, Mualnuam khua tung hong kici hi. Kumpi Zum te ah zong, Mualnuam khua tung hong kicih sak hi.\nHih bang kawmkal ah, Khualui Saibual pan hongtung pawl khatin, Khua min dingin Saipibual ci ding, cih kam hongteh khia uh hi. Hih thu pen a dangte in ki thukim pih zolo-in, Muallum ding mah in ki thukim tek zaw hi.\nNo.5 Circle JC.1954-1960 hun sung Mualnuam khua Hausa Pu Vaan Nuai Kam khutnuai ah, Mualnuam kuam a dingin, Pu Ngin Thawng Circle Member hong sem hi. JC.1960 kum ciangin Khua khat ah,Inn (20) a pha peuhmah Hausa tuam kiteel thei, cih thu om hi, cih thu Tediim aa Innlam Pu Neng Khai in, hong thei aa, a om pih Pu Dam Ngin tawh tamsuak in khua a om Hausa Upate vaikhak in khua aa te a tun uh ciangin, Zum ah nasiau pah uh hi.\nTediim Zum a lut teng-\n(1) Pu Khum Lam Ngin -Khua a ding Upa muan\n(2) Pu Luan Kam -Khua a ding Upa muan\n(3) Pu Zuan Za Nang -Village Council\n(4) Pu Suan Thang -Khua a ding Upa muan\n(5) Pu Kim Kam -Khua a ding Upa muan\n(6) Pu Neng Khai -Khua a ding Upa muan\n(7) Pu Dam Ngin -Khua a ding Upa muan\n(8) Pu Ngin Thawng -Circle Member\nTediim Vuandok Zumpan in (18-5-1960) kum Zum Lai nambat No. 453/139 Tediim(1960) tawh khua min Muallum kiptak leh Hausa tuam teel theih na thu ziingsang Nai(10:00) lian in ngah uh hi. Hih ni pen Muallum mite in, Muallum ni kici hi.\nA mau teng zong lungdam tak in, hongciah uh aa, Muallum khua pan 3-6-1960 ni-in, tua laitak Circle Member a sem Pu Ngin Thawng te Inn ah, Hausa kiteel pah aa, Pu Khum Lam Ngin in Mee (81) tawh 1960 pan 1966 dong Hausa hong sem hi.\nPu Khum Lam Ngin in Hausa asep hunsungin No.9 na Circle ah Muallum, Mualnuam, Sialtui, Gawsing, Phaiza, Thalmual, Buanli, Ngalbual leh Suangsang hi aa, khua(9) kipha hi. Circle Hausa Phaiza Pu Tun Kho Gin ahi hi.\nHi bangin ki-om aa, Zumlai khempeuh Mualnuam khua tung min pan Muallum min in, 1967 February kha ciangin kilaih siang zo pan hi.\n1966 kum Tawlanzi-in nuntakna sepna bawlna zui-in, mi-en ahih mah bangin, Keizang khawk tawh honggawm in khawk khat in Muallum Ohsuh hongpia hi.\n1969 kum ciangin, Keizang khawk tawh hongkhen aa tu ni dong ciang Muallum(tkyfpk) Ohsuh in ki-om suak hi.\nKhua thak ah kituah na\nMuallum khua minkip ngahkhit ciangin Veng tuamtuam mun tuamtuam ah ten na pan, 1967 kum ciangin Hausa Upate ngaihsut siamna tawh khua khat phiaal khat aa teen theih nading hong ngaihsun uh aa, Taangpi thukikupna-ah, hong pulaak uh hi. Taangpi-in, hoih kisa ahih man in, mun enpah uh hi. Thu kikup na nih vei na ciang, thu nawng kai omlo hi.\nThu kikupna ciang bek hilo-in, kilawp tek ahih man in, Tuilam kizong pah hi. Innmun lampi ding zong, a paisuk, a paito, a paiphei ding ki-en pah hi. Inn munkhat laam(20 x 30) in kiteh hi. Innmun in, tam honghal lua ahih man in, (15 x 20) in kikhiam suk kik hi.\nKim leh pam pan hazat na hangin, maikhakna leh lung kiat nading thu kigen hi. A hi zongin kim leh pam pan aa thu te kizak mawh bawl in, Kumpi U lian te’n lah hongthu kimpih luazen ahih man in, a lungkia khat leh nih a om hangin, khua tuah nading siauh kawmkawm leh pai kawmkawm ki thuah hi.\nKhua leh tuite abanban in kipaipai aa, kim leh pam thu tuamtuam hangin Kumpi pan in, Mangmu (tdrfcGefawmf ) peek -2 /- kim lai, peek - 9 /- kum (2) sung hong kila hi. Tua nangawn khuazang lawhlo-in, khuathak tung masa teng leh Hausa Upa teng bek kidong hi. Khua lui pan khua thak apai sawm a khentat pawl khat in zong huh hi. Thu tuamtuam te thu in kiseh lo aa, Kumpi Ulian te ngaihsut piak na bangin kizui-in, 1967 kum pan 1974 kum hun sung khua zang in kituah siang zo hi.\nKhua thak ah ki tuah na hangin ( tdrfcGefawmf ) a pia teng, Sumpiak na Sazian 18-8-1970 kum aa ki tei khia.\nHausa Upa Sungpan-\nNo. Min Panmun\n(1) Pu Ngin Thawng (Naulak) OuúX Khualui ah om lai\n(2) Pu Zel Za Ngin (Naulak) twGif;a&;rSL; Khuathak\n(3) Pu Suak Nang (Buansing) tzGJU0if Khuathak\n(4) Pu Suan Thang (Samte) tzGJU0if Khuathak\n(5) Pu Khoi Sian Thang (Samte) awmifol OuúX Khualui ah om lai\n(6) Pu Neng Khai (Buansing) awmifol twGif;a&;rSL; Khualui ah om lai\nKhua thak a tung masa teng\n(1) Pu Kim Kam (Samte)\n(2) Pu Suan Za Kam (Buansing)\n(3) Pu Lian Do Thang (Samte)\n(4) Pu Khual Hen Thang (Samte)\n(5) Pu Kim Khua Hau (Naulak)\n(6) Pu Thawng Zam (Samte)\n(7) Pu Thual Za Nang (Samte)\n(8) Pu Go Gin (Buansing)\n(9) Pu Khai Do Thang (Suante)\n(10) Pu Thual Khaw Hau (Samte)\n(11) Pu Khum Lam Ngin (Naulak)\n(12) Pu Cin Kham (Samte)\n(13) Pu Khai Khaw Hau (Buansing)\n(14) Pu Dam Ngin (Buansing)\n(15) Pu Tun Za Cin (Buansing)\n(16) Pu Zel Khan Thang (Naulak)\n(17) Pu Thual Khan Thang (Samte)\n(18) Pu Suan Za Nang (Samte)\n(19) Pu Sian Khaw Hau (Guite)\nKhua lui aa om, Mangmu Sum pia te\n(1) Pu Kim Zam (Naulak)\n(2) Pu Luan Kam (Naulak)\nMuallum khua kisat pan tu ni dinmun\nPu Za Tual in, Tediim khua pan, a sat hi aa, Falam Ukpi Con Bik tungah, a lei gam hi. Pu Za Tual leh khua mite damloh na hangin Pu Za Tual leh khua pih teng khua lui, Tediim ah ciah kik aa, Muallum khua hong bei suak hi.\n2. Muallum (or) Khuamial-1890\nPu Vum Pau, Pu Pau Dongh te-in, Kapteel, Hiang-awn pan a sat hi aa, Muallum gam sung Bukpi leh Thalmual ah, a ki khen uh ciangin damdam in, a bei suak hi.\n3. Muallum gam Bukpi khua-1894\nPu Pau Dongh Muallum (or) Khuamial pan in, a tun na hi aa, Muizawl pan Pu Lam Awn te’n, Khua hongphuh ciangin, Pu Pau Dong zong khua lutang khat ahih na tawh, a Inn tamzawk na Mualnuam khua tungah hong kisuan toh ciangin, Bukpi khua a bei suak hi.\n4. Muallum (or) Mualnuam khua tung- 1892\nPu Lam Awn, Pu Dong Thual, Pu En Lam leh Pu Tuang Ngulh te-in, Muizawl pan in khua lo in kho aa, Muizawl khua ah thu tuamtuam a om ciangin, Muallum gam, a lobuk tek ah, taam in na khawlsuak uh hi. Muizawl pan aa lobuk bel aa, a om teng, Pu Lam Awn lobuk kim teng ah, hong kigawm aa, tua mun pen Muallum (or) Mualnuam khua tung kici hi. A mau teng in zong TUAL nabawl, Tuina khuat, Tualphui na sam uh aa, khua biak, na zangh uh hi.\nMuallum (or) Khuamial Hausa Pu Vum Pau, Pu Pau Dongh te tawh mun khat ah teng khawmlo ahih man in, a mau leh a mau in, Khuabiak, Tual bawl, tui khuat nasem ciat uh hi.\nPu Pau Dongh Muallum(or)Khuamial pan Vum Pau Khut nuai ah Upa sem hi. Bukpi ah, a ki tuah na pan zong Upa hongsem suak hi. Tua ahih man in Bukpi pan in Muallum (or) Mualnuam khua tung aa tengte, Inn tam zaw, pawlcing zaw ahih man in Khua mite a tam zawkna mun Muallum (or) Mualnuam khua tung ah, hong kisuan to ahi hi.\nMuallum(or)Mualnuam khua tung ah khuasat pan kipan in, a beisa aa khuasat te mahbangin, hamsatna tuamtuam om hi. Khua leh tui nusia aa, Khualui zuan zong om in, Khua mang ding bang phial in, hong om aa, tua kawm kal leh 1909 kum in, Laipian Pasian thu hongtung aa, Muallum khua in, Pasian Thupha tawh tuni ciang dong a kip a kho ahi hi.\n5. Saibual khua-1899\nPu Ngen Pum te Unau, Pu Awn Thawng te Unau leh Pu Be Sul, Pu Tun Hang te in Sa-ek, Haimual lam pan Muallum hongtun na hi aa, Saibual ah, tawlkhat sung hong teng hi. Muallum (or) Mualnuam khua tung Hausate ukna sungah om hi. A sawtlo-in, Muallum (or) Mualnuam khua tungah hong kigawm aa, Saibual khua a bei suak hi.\nTua ahih man in, Muallum khua pen Khanglui Pu leh Pa te’n Paunak sungah, “Singvang' in Guapha aa, Guavang' in Sing pha,” a cih tawh ki bangin a kikom a kihuai leiiliai khua ahi hi.\nMUALLUM KHUA LEH LAI SINNA SANG\nPasian maankum 9006-7, JC.1909 kum in Pu Awn Khat, Pu Thual Dam, Pu Vungh Ngin,\nPu Zing Khual te-in Lailui khua ah Pasian thu a lak lai-in, Laipianpa tung ah Pasian piak Lai(Zotuallai) na sin uh hi. Khua hong tun ciang un, Meilah dee-in Zotuallai sinna nitak Sang na hoong uh hi. A mau teng mah in Sia sempah uh aa, a thei nuam khempeuh hilh uh hi.\nJC.1924 kum ciangin, Tediim khua ah Kawllai hong kisin theih ciangin, Pu Kai Vial, Pu Tun Khai leh Pu Cin Khual te nakah uh hi. Zotuallai aki sin lai mah bangin, nitak Sangmah ah atam khollo pawlkhat Zotuallai tawh gawmkhawm in na kah uh hi.\nTua hun in Ei kiang ah, Kawlpau kiza ngeilo, kizangh lo ahih man in, Kawllai ki zatna tawm aa, ki Thupi ngaihsut lo hi.\nJC.1956 kum ciangin, Mikang te huhna Mikanglai leh Mikangtual lai asin te kha khat Ks.70/ ngah thei cihthu a ki theih ciangin, Pu Suan Thang leh Pu Kim Zam te in na siau pah uh aa, JC. 1956 June kha Sanghon ciangin Tuiphum biakinn ki kawm aa, Private Zolai Sang ki hoong hi. Sia Vungh Khaw Thang in Lai hong hilh sak hi.\nSang kinei zo nailo ahih man in, Sang neih nading Khua mite in ki hanciam mahmah hi. Sang kideih ciat ahih man in, inn khat thatang (18) ta bei-in kisem aa, Tangpi tha 1100 bei hi. Khutsiam te-in, a mau siamna bang tek in hongsem uh hi.\nSanginn Sing ding, Inn khat Cubic (5) ta hi aa, Cubic (310) ki ngah hi. Sang Sikkang lei nading in, Inn khat Ks.15/- ta ki dong in, Sum Ks. 930/- ki ngah hi. Pu Khai Do Makai-in huhna Kumpi nasem Galkapte tung leh Bawdwin paite tungah huhna ki ngen aa, tua te leh Khua mite hanciamna gawm in (30' x 18' x 8') Sikkang Inn khat ki lamzo hi.\nJC.1966 kum ciang in Kumpite-in, Minam Sang (trsKd;om;ausmif;)Private Sang khempeuh Kumpi Sang pia aa, a sia te zong (oifwef;) kahsak in, Kumpi Sia in zangsuak uh hi. Muallum khua ah tuahun laitak in Sia sem Siapi Khai Khual leh Sia Uap Za Ngin te hong lak sak aa, JC.1966 April kha ni (4) ni-in Kumpi Sang kingah hi.\nPrivate Sang ahih hun sung Sia sem te-\n(1) Sia Vungh Kho Thang\n(2) Sia Suan Thang\n(3) Sia Tuan Khan Nang\n(4) Sia Khual Hen Thang\n(5) Sia Cin Do Lian\n(6) Sia Khai Khual\n(7) Sia Uap Za Gin\nKumpi Sang ngah zawh Pasian hehpihna tawh Sangnaupang hong tamta aa, Sia kicing nawnlo ahih man in Khua sungpan Khua leh tui aa ding, a deihsak, Siate in -\n(1) Sia Khai Khan Pau\n(2) Sia Khai Kam\n(3) Sia Thang Khaw Kam\n(4) Sia Thang Khan Kham\n(5) Siamah Vial Khan Vung\n(6) Sia Suak Za Go\n(7) Sia Zen Khan Kap\n(8) Sia Thawng Suan Mung te ahi uh hi.\nJC. 1970-72 sungin Sanginn khualui pan Khuathak ah kituah in ki behlap aa, (50' x 19' x 8' ) Varenda 6' in ki lam hi.\nKumpi Sang ngah zawh Siapi sem teng.\nNo. Sep Kum Min\n1. 1966-68 Sia Khai Khual (Muallum)\n2. 1969 Sia Ngul Khan En (Laitui)\n3. 1970-71 Sia Neng Do Lian (Laitui)\n4. 1972-74 Sia Khai Za Ngin (Muallum)\n5. 1975-79 Sia Zam Do Pau (Tualzang)\n6. 1980-82 Sia AwnKhan Cin (Thalmual)\n7. 1983-87 Sia Khai Khual (Muallum)\n8. 1988-90 Sia Cin Do Lian (Muallum)\n9. 1991-92 Sia Khai Khual (Muallum)\n10. 1993-2000 Sia Tuan Sian Mung (Muallum)\n11. 2001 Sia Khai Khual (Muallum)\n12. 2002 Siamah NemKhawm Ngai (Muallum)\n13. 2003-04 Sia Dal Suan Mung (Tuitawh)\n14. 2005- Sia Tuan Sian Mung (Muallum)\nKumpi Sang ngah zawh, Kumpi Sianeu (v^x q&m^r) sem teng\n1. 1973-74 Sia Ngul Za Khual (Tuilangh)\n2. 1975-79 Sia Kim Zam (Muallum)\n3. 1980-81 Sia Uap Za Gin (Muallum)\n4. 1982-85 Sia Kim Zam (Muallum)\n5. 1986-95 Sia Uap Za Gin (Muallum)\n6. 1992-93 Sia Khat Cin Pau (Muallum)\n7. 1994 Siamah Khawm Ngaih Niang (Muallum)\n8. 1996- tu-ni dong, Siamah Nem Khawm Ngai (Muallum)\n9. 1997 Siamah Zam Deih Lun (Gawngmual)\n10. 1998-99 Sia Khup Hau Mung (Tediim)\n11. 1998-2001 Siamah CiinNgaihNem (Leilum)\n12. 2001 Sia Pau Za Muan (Leilum)\n13. 2003-06 Siamah Thla Fam (Thantalang)\n14. 2004-05 Siamah Lian Khan Huai (Tediim)\n15. 2005-06 Sia Thang Thut Khai (Lailui)\n16. 2006- tuni dong Siamah ZamDeihVung (Pyidawtha)\n17. 2007-tuni dong Siamah Vung Don Niang (Tediim)\n17. 2007- tuni dong q&mr oEÅmat;\nMuallum khua ah deihsakna tawh (vkyftm;ay;) Sia sem te\nSep Kum No. Min\n1967 - 1. Sia Khai Khan Pau\n2. Sia Khai Kam\n1968 - 3. Sia Thang Khaw Kam\n1969 - 4. Sia Thang Khan Kham\n1971 - 5. Siamah Vial Khan Vung\n1972 - 6. Sia Zam Khan Thang\n1974-75 - 7. Sia Suak Za Go\n1976 - 8. Sia Zen Khan Kap\n1977 9. Siamah Thawng Don Ciin\n1978 10. Sia Tuan Sian Mung\n1979 - 11. Siamah Vial Za Nem\n1980 - 12. Siamah Cing Za Khawm\n1981 - 13. Sia Eng Za Huat\n1982 - 14. Siamah Ciang Do Mang\n1983 - 15. Sia Thawng Suan Mung\n1984 - 16. Siamah Ngul Khan Cing\n1986-87 - 17. Siamah Zen Ngaih Hau\n1986-1993 - 18. Sia Thawng Suan Mung\n(1-12-86 axGvkyfom;tjzpf cefUtyf jcif;cH)\n1990 - 19. Sia Thang Suan Gin\n1993 - 20. Sia Khai Suan Mung\n1994 - 21. Sia Cin Khan Dal\n22. Sia Khual Ngaih Lian\n1995 - 23. Sia Tual Sian Mung\n24. Sia Gin Cin Khai\n25. Sia Thawng Suan Mung\n1996 - 26. Sia Khual Suan Mung\n27. Sia Thang Deih Langh\n1997 - 28. Sia Thang Za Kai\n29. Sia Thawng Suan Mung\n1998-99 - 30. Sia Thang Suan Ngin Tavuan khan\n31. Sia Thang Za Kai\n32. Sia Khual Suan Mung\n33. Sia Thang Ngin Dal\n34. Sia Thang Deih Langh\n35. Sia Khual Deih Lian (wm0efcH)\n36. Sia Thang Ngin Dal\n37. Siamah Nem Ngaih Niang\n38. Sia Thang Deih Langh\n39. Sia Kam Khan Mang (wm0efcH)\n40. Sia Khual Ngaih Lian\n41. Sia Cin Khan Dal\n42. Siamah Nem Ngaih Niang\n43. Sia Thang Deih Langh\n- 44. Sia Hau Khan Thang (wm0efcH)\n45. Sia Kam Khaw Suan\n46. Sia Thang Ngin Dal\n47. Sia Thawng Sawm Mang\n48 Sia Thang Deih Langh\n49. Siamah Teel Suan Vung\n50. Siamah Cing Deih Neem\n- 51. Sia Thawng Sawm Mang\n52. Sia Gin Lian Khual\n53. Siamah Cing Deih Nem\n54. Siamah Luan Ngaih Ciin\n55. Siamah Awi Sian Man\n56. Siamah Cing Ngaih Vung\n57. Sia Pum Suan Khai (wm0efcH)\n58. Sia Gin Cin Khai\n59. Sia Thang Deih Cin\n60. Sia Khawm Khaw Paak\n61. Sia Cin Khaw Tuan (wm0efcH)\n62. Sia Ngin Za Ling\n63. Sia Thang Deih Langh\n64. Sia Hau Khan Suan\n65. Siamah Nei Lam Cing\n2005-2006 - 66. Sia Cin Khaw Tuan\n67. Sia Khual Suan Mung\n68. Siamah Nei Lam Cing\n69. Siamah Cing Khan Khawm\n2006-2007 - 70. Sia Thang Suan Gin\n71. Sia Gin Cin Khai\n72. Sia Thang Ngin Dal\n2007-2008 - 73. Siamah Dim Sian Nem\n74. Sia Nang Suan Kham\n75. Siamah Khawm Khaw Paak\n2008-2009 - 76. Siamah Nei Lam Cing\n77. Siamah Khawm Khaw Paak\n78. Sia Kap Kai Sum\n2009-2010 - 79. Siamah Nei Lam Cing\n80. Siamah Dim Suan Kim\n81. Sia Thawng Suan Mung\nManglai Sang ki phuan\nJC. 1994-95 kum Sangnaupang te Sangkah nading ngaihsutna tawh, Manglai tan (5) leh tan(6) ki phuan hi.\n(1) Sia Cin Khan Dal leh\n(2) Sia Khual Ngaih Lian te-in, deihsakna tawh Sia hongsem uh hi.\nPilna deihna leh Naupang te' khantoh nading khualna kikim lo ahih man in, tawm vei ki khawlnga hi. JC.1998 kum ciangin, UNDP te huhna tawh Sanginn (100' x 21' x 10') ki lam aa, tan (5) pan tan (8) dong ki phuan kik hi.\nMuallum Khua ah Pilna lam, a theih huai pawl khat\n1. Zogam ah akizangh masa Pasian hong piak, Zotuallai a sin masa te -\n1909 kum - (1) Pu Awn Khat\n(2) Pu Thual Dam\n(3) Pu Vungh Ngin\n(4) Pu Zing Khual\n(5) Pu Khup Khaw Tuan\nAkaikhawm agelh : Hau Thang\n(Hau Thang kiang ah kangetna tung tawn in Dec.22,2014 in hong khak ahihi. Amah tung ah hih mun pan lungdam kako hi.)\nItem Reviewed: MUALLUM KHUA TANG THU Description: Rating: 5 Reviewed By: Cinpu Zomi


url: =Dotnapi Nam (3) - Zomi Community Network - Your Network\nDotnapi Nam (3)\nPosted by Taang Sianpu on February 27, 2012 at 2:27am\nMalaysia lam a omte pen kumpi zuak, minam zuak hi cih bang muhna pen ahí thei ding mah hi. Bogyoke Aung San zong Kawlgam a ding in I Hero pi, galhang hi ici a, a tamzaw in I pakta mahmah tek hi. Ahi zong in British leh Japante a ding ahih leh bel amah trator, mikhem, zuaukhem, mi ginalo, mi citaklo, mi dukdaklo, kamciam a pel (promise breaker) khat suak mawk hi. Tua ahih man in (if depends how and from what angle one looks at it) cih ding hi ding hi.\nMalaysia a omte gam leh minam a zuakte uh hi akicih laitak in bang hang in “Malaysia a omte gam leh nam a ding in na hoih semte uh hi, humanitarian worker” hi uhhi ci thei ding ihi hiam cih huai takpi mah hi. Gentehna khat tawh hong gelh leuleu ningh.\n“The Passion of the Christ” akici Topa Zeisu’ video leh Zeisu’ video, Lai Siangtho sung Video, I neulai bang ci leng datsian, theatre icih bawlung tualpi khong ah zan thapai in I et, puan kang tung ah black and white tawh I muh zeel te pawl ngaihsun kik leng… Pasian’ thu sung ah I upna, I muhna leh I muanna hong kipkho sak pen I theihna leh I muhna mah hi pah hi. I muhna icih ciang in Pasian’ thu I gen ciang, Topa Zeisu’ thu I lungsim sung ah lim sung a I muh dan mah in, a khamul sau, a mel a zawl pian, puantul a silh ding mah in I mitkha sung ah hong suak pah hi. Vantungmi khong zong tua dan mah in, video sung a dan mah bang in puankang silh in, kha nei in, a mai san pian hiuhiau ding in I mitkha sung ah I mu hi. “The Passion of the Christ” video hong ki bawl hang in mi tampi in, ei a kipan Pasian’ itna a thak in tel in, theih lawh hi hangh. Piangthaklo tampi in gupkhiatna ngahlawh uh hi. Pasian’ itna a thei nailo mi zatampi in Vanglian Pasian’ itna theih lawh uh hi. Ahih hang in tua video sung ah kineih siam a sem actor pa Jim Caviezel zong zeisu hilo hi. A kineih mah hi. Amah a thuak tatak zong hi beeklo a, Pasian’ thu um zong kicin takpi lo thei lai mai hi. Lam khat pan in a khemna, akineihna pi ahi hi. Ahi zong in amah in akineihna, akineih khemna hang in Zeisu in bang ciang thuak takpi a, amau hun lai in bang cih nuntakna om naupang, nupi, papi te I mitkha sung ah Pasian’ I muh theihna ding, a hamsatna leh hong kipiakkhiatnate hong musak a, tua bang in a kineih khemna pi mah tawh Zeisu hong ki neih tawm tak ciang mah in mi tampi in Zeisu dan, a thuak dan, Pasian’ thu hong theih lawh in hong muh lawh hi.\nTua mahbang in Kawlgam sung a I hamsatna tuamtuam, gen zawhloh, theih ban loh, numei nauapng, nungakte hong ki bawlsiatna tuamtuam te a kipan, gam leh minam vai, biakna vai ah hong ki nenniamnate khong zong leitungbup in, a diakdiak in UN te in hong theih theih nading in “Jim Cavie” bang in tangmi a sem, akineih, hong gen sak, hong phut sak ding kisam ahi hi. Tourist te natawm a pai theihlohna Zogam sung bang ah zong I haksatna tatak bang cih zong ki thei kimlo leh ki ciamteh kim khin hetlo hi. Ahi zong in leitungbup in minam neute (ethnic minority) I thuakna hong theihpih theih nading in kineih siam minthang pi ahih loh hang, tu laitak a Malaysia, Thailand leh India a om I mipihte in biakna vai hang a ki bawlsiatnate, minam vai, upna leh vai tuamtuam hang in kumpi leh minampite’ hong nawngkaisaknate UN leh NGO tuamtuamte hong theih pih ding in hong pulak sak a, hong gen sak hi. Tua sung ah a thuak tatak zong om in tehk, a thuak tataklo zong om in the. Ahi zong in gam khuan a neilo, mual hong liamsan khin (voice for the voiceless) te a ding in “representative” hong sem pen tu laitak a om Malaysia, Thai leh India a I sanggamte uh ahi hi. I gamsung ah haksatna leh thuakna te hong ki theih takpi na ding in tangmi hong semsap, a thuak tatak ngeilote natawm in thu hong gen sak, actor hong sep sak uh suak hi.\n2. Zomi te in gam leh nam zuak in min daisak kawm in, galtai gambel siau in pai uh?\n“Na guallehna lampi, gualzawhna tawh na tawn ding…” aci Pasian hi\nKhamtung ah I om laitak in, zang gam ah I laisinna, I sep leh bawlna te ah ahi zogn in minam neu khat ihihna, Tapidaw khat ihihna tawh I ngah ding zah I ngahloh hun tampi mah om hi. I suahtakna hong ki laksak in, hong ki khaktan sak a, ei a ding kilawm I ngah loh ban ah I minam min natawm tawh hong ki simmawh bawl a, hong kiko lawh thei hi. I biakna natawm hong ki zahpih in, akimu theilo Nitumna Pasian’ biate cih bang hi ta leh, Khamtung/ Mualtungmite’ Pasian cih bang ahi a, Zomi hoihlo, Zomi uih, Zomi nin etc. in hong kiko thei hi.\nAhi zong in tuabang a hong kikona, I guallehna mun lian mah pen Pasian’ in hehpih huai hong sa a, I nuntakna aki lapsang zaw deuh nading leh, mi I bat theih nading lampi dang mahmah tam omlo ahih man in, I Kawl kumpite hong gilo sak gawp in, hong bawlsia sak gawp hi. Lai Siangtho sung ah en leng “Pharoah Kumpipa’ lungsim a khauhsak zong Pasian hi a, a nem sak kik zong Pasian mah hi…” kici hi. Zomi te nuntakna, pilna sinna, thu leh la muhna ah ki zekai mahmah a, civilization lam ah ki tuantual mahmah ahih man in hih bang lampi hong honsak hi zaw hi. Hih bang lamdawt om hi zenzen kei leh, I minam te thu kimulo ding a, khua kimu loding hi. Minam dangte nung ah ki del lunglung ding a, mite’ simmawh in tampi ki om lai ding hi. Vangtunglam, a ngeina tawh US leh gam thumna icihte a pai ding hi leng sum teng 100 tampi mah bei ding hi a, tua a nei zo ding pen ki nak tawm mahmah ding hi. Tua ahih man itna Pasian’ in Zomi nidang in I gam I leh a h I om hun lai a, biakna hang in ong ki kosiatna, ong ki bawlsaitnate, minam neu ihihna hang in ong ki simmehnate ahi, I guallehna tektek mah, gualzawhna lampi tawh hong tawn sak kik ahi hi. I khangthak tu leh tate in gamdangte pilna hong sin in, mawtaw, inn leh lo nei a, nasep kician kinei in, zu kham, sakhamte in zong nasem lo in ki nungta thei nawnlo ahih man in I mipi, mikim I nuntakna (moral) mahmah zong hong kangto pah hi.\nTua ahih ma in I gam sung ah I om lai in hong ki simmawhna BIAKNA leh MINAMNEU KHAT HIHNA mah bulphuh in UN te in mite’ simmawh bawl a thuak mite hehpihna tawh gamthumna ah hong puak uh ahi hi. Tua pen la sung ah I saksak ahi “…lau peuhmah ken kata aw… vangliatna khempeuh kong pia khinzo… NA GUALLEHNA LAMPI, GUALZAWHNA TAWH NATAWN DING.. thahat inla hang in hong ci…” acihla pen a bat sak bek hi nawnlo in, hong tangtung sak I biak Topa’ tung ah lundgam ko gige den in, ama itna tawh midangte I it theih ding a thupi ahi hi. Tua khuavak pen midangte tung ah I tansak theih ding thupi mahmah lai ding hi.\nMalaysia khong ah Kawlte bang gamdang tungnuam lua in Zomi kahi, Tapidaw kahi, ong ki balsia ci in zuau phuak thapai (ei a te sang a zah 10 in) nei in, ei pau lah thei tuanlo uh ahih man un, tampi mah ki sanglo, ki nial in, ki nawl khin hi. Hih lam bang ah zum vai liang bang ah Kawlte bang pen eima khutnuai hi kici thei hi. I deih dandan in aki khin litlit dan hi zaw mai a, amau zong hong haza sim, hong ban tuanlo uh hi. Kawlte bang in amau pau bek thei pah in, manglai pawl khat thei cih ciang hi. Eimite bang in pen amau pau en I theih pih ban ah, pau tuamtuam tapi leh manglai leh mangpau zong amau sang ki siam kim khin zaw leh u liante’ maipha, zum kong, mangkong ah ki thuk lut theizaw ahih man in, hong haza a, Aesop I tangthu dan mahbang in hong bat nawnloh tak uh teh hong haza zong hong om ding ngeina hi. Nidang lai in Zomi uih, Zomi siangtholo, Zomi namsia, Zomi Pasian’ biate, Nitumna Pasian biate etc. ci a hong kionate uh in, tuhun ciang in amau Kawlte zong tua dan Tapi daw a suak nuam, a nineih tawh, Zomi akineih tawh tampi om in buai mahmah simtham uh hi.\nA huampi in a tung a I gen mahbang in “…I guallehna lampi, gualzawhna tawh a tawn…” ihi ta a, kuama hong hazat tawh zong I lampi akikhaktan zo ding hi lo hi. Pasian’ in I zawn, I ngau, I pillohna pan pilan, sum thalawh theihna, biakna hong pat sak leh, Zolai hong bawl masak sak I pute ahi mikanggam ah a zuan kik ding in hong lamlahna namkhat hi zong kici thei hi.\n3. Zomi te in buaina takpi leh kilemlohna takpi neilo napi uh midangte’ khut tawh gul man nuam?\nBehte leh Dekte in ahih leh a gam uh ah galkap, tapong, kumpi langdo nei takpi uh a, buaina nei takpi uh hi. Ahih hang in Zomi-te in tuabang neilo hi napi in Kawlgam sung ah bawlsiatna leh nenniamnate paulap in midangte’ min tawh hamphatna lak pen mi khem mah hi. Thuakna bangmah omlo ahih man un galtai tatak hilo uh hi. Mi hehpihhuai kineihte uh hi… cih tawh kisai dawn kikna a nuai ah I zom to ding hi.


url: =T – Tedim Pau eima Pau ~ Kung Za Mung :: ZOMI DAILY\nposted on 9 May 2014 at 8:41 am Lomkholna: Article, KungMung\nMualtunga zomite bel lai leh pau nei bek hilo, a nungta Pasian nei ihih manin i pau i lai bei pak lo ding hi. I puah i zuun kei leh bel, khangto zolo ding hi. Zomi i cih ciangin Kawlte in “Chin” hongcih mi khempeuh ahuam hi napi, tulai takin i zatdan ah kamphen kullo Tedim, Tonzang, Kawlpi, Tamu, Mizogam, Manipur leh leitung mun tuamtuam a zomite aci hihtuak hi hang. Gentehna in “Zomibup Pasian Phatna, Halleluijah Lapi Sakna”, icih ciangin i lawm zomi adangte i lungsim nangawn ah helkhak tuaklo hi hang. Zomi icihin koiciang huam cih pen dam ngaihsut ni-in, tu in Tedimpau atel zomi ciang huamin Tedimpau (Zopau) eima pau ahihna thu gen dih ni. Zomite nidang lai-in minam thupi hi a, lai zong nei napi, laigelhna savun ui-in hong neksak a kipan lai neilo minam suak hi hang i ci hi. Zomi bupin savun khatbek ah na gelh kei le uh hoih ngel ding hi ven. Lai thei buang, adang na gelhkik le uh ai ve. Tu in i tangthu kibansam keei hi ven. Bangbang hi taleh tu in Sangmang Cope topa in hong bawlsak Zolai nei-in kumza bang hita lel ahih teh hampha veve hang.\nTu laitak i zolai pen Mikangte’ Zawma laimal mah ahihna zong Pasian’ thu pha ahi hi. Manglai zatna mun khempeuh ah zolai kizang ziauthei hi. Tuabang hi kei leh zolai laikhetna, computer cihte khempeuh bawltawm kul ding hi. I kampaute tawmtawm kibang lo hi. Ahi zongin, kamphen kullo hi. Laigelhna ah bel i vekpi in kibang hi hang. Tedimpau tawh LST simin la is a hi. Tedimpau icih ciangin Pu Ngul Lang’ ciaptehna mah bangin Tedimah minam tuamtuam hong teenkhop ciangin hong piangkhia tua minam khempeuh in a neihkhop pautaang ahi hi. Tedim ah ateeng ngeilo zomi khatin Tedimpau alangpan vinven leh khial mahmah ding hi. Hih thu hangin Zolaibu sungah “T-Tedimpau eima pau,” a kici ahi hi. Kampau nam tampi kigawm ahihmah bangin Tedimpau pen kampau namkhat bek sangin kicing zaw, zat nuam zaw hi. Gentehna in “g” leh “ng”, “th” leh “s” cihte kikhen sitset hi. Ama khiatna ciattawh om linlian hi. “Thu gen” leh “thu ngen” kibang lo hi. “Sum” leh “thum” atuamtuak hi. Tedim pau ah akicing nailo kammal tepen pau tuam tuam pan behlap a, zat ding ahi hi. Pau tuam icih ciangin Tedimpau hong piankhiatna paute ahi Dim, Teizang, Saizang, etc….Zopau namsawm teng leh Mikang, Mivom, Sen cih bang paute a vekpi icih nopna ahi hi.\nTu-in adahhuai thu i gen ding hi. Tedimpau tawh labu tuam tuam bawlin, Tedim labu ci-in bukhat bek ineih lai hun pen, kipumkhat hun, lametna om hun ahi hi. Tuhun ciangin a kawcik lua minam itna hang maw, kipil saka, panmun deihna hang maw thei khang. Eima pau ahilua Tedimpau pen midang kampau in ngaihsun khial kha in, Tedimpau hong piankhiatna i paubulte khat peuh a paksak zaw i omta hi. Tua pen khantohna hilo in kiamsuk na hi. Kipum khatna hi lo in kikhen thangna hi zaw hi. I kampau khempeuh kigawmna ahi Tedimpau tawh laibu bawl le hang bu tulkhat ciang bek nangawn zuak zawh nading a baihloh kawmkal ah sehsat in nensuah lai lai ding ihi hiam? Laitan tam i neih, lai tam i theih pen minam phattuamna, khantohna hi zaw hen la, a sukham, a balkek lamah pang kei le hang hoih zaw ding hi.\nLeitung ah nisim naisim in pau kitamzat kampau liante in a kitawmzat kampau neu te nawmvalh in mi omlai napi, kampau mangthang ziau hi. Pau anei nawnlo minam pen kampau azatte minam asuak hi pahpah hi. Tedimpau pen pau tampi kigawmna pan hong piang, khantoh a manawh kampau kimlai, ipuah izun kei a, i balnen leh sawt hong thuak zolo ding a, Zomi mel gemgam pipi, itu itate in minamdang kampau zangh guapguap thei ding hi. No.(1) BEHS, Kalaymyo ah sangsia kasep lai-in Kawlmi S.A.T khatpa in “atak takin kapu pen zomi hi” ci hi. Ciimnuai Pilna Sawm ah anhuan ukpi asem Kawlpi khuanawl Kanpale pan Daw Kyi Htay in zong tuabang mah ci hi. Amau bel Zomi ki ci lo uh hi. Ngaihsut huai mahmah hi. Tu a kampau neuzaw i puah pen i neihtaang Tedim pau, Zolai sangin lametna a omzaw ahihhhh leh puah khawm huai ding hi. Kampau nam sawm kigawmna sangin namkhat bek hong hoih zawk ding, hong kicin zawk nading bel mualmong lungngaih bang ahi hi.\nHun masa lai-in TEDIM LABU i-in pawlpi tuamtuam in labu khat bek kizang hi. Nopna dahna khempeuh ah la kisa khawm thei hi. Kipum khatna om hi. Tu-in thu tuamtuam hangin pawlpi kikhen khen in labu tuam neih pawlpi tam simsim ta hi. Kipilsak, lai kisiamsak in a teikhia masate hawmthawh in puah nemnum, khel neknuk hi hang. Nopna dahna ah mipi in la kisakhawm thei nawnlo hi. Vantung tuna ding hong kipelhsak liang ahih leh khel huai mah hi. Tuabamg hi lo pi, “in” mun ah “a” peuh taw hi laihsuk i laihtoh pen min deihna, kiphat sakna, minam kipumkhat kimlai khenkhapna ahih lam theih tuak khol lo hi hang. Judahte zong Pasian umlua kisa in Pasian ahi Topa Zeisu bang singlamteh tungah na that khakiang uh hi. Ei zong lai siam lua, Zomi it lua in i pau i la ii sukmang khak ding lauhuai hi. Pilna khangto mahmah a, mailam hunah zong tu laitak in a kipilsak eimah sangin a kipilsak zawlai mi tampi hong piang lai ding hi. Tua mipilte in eima khekhap hong zui leh pawlpi khat sung nangawn ah Laisiangtho leh labu namkhat hong ki zang thei nawnlo ding hi.\nTua hileh i kampau zui-in pawlpi phuat hong kul ding hi. Tua kampau kibang pawlpi sungah ahau, unau kicing upa khatin, kumcin upa kiteelna ah hong ngah nawnkei leh thu khat paulam in pawlpi hong phuan dinga, Laisiangtho leh labu atuam hong bawlzel ding hi. Tua “beh pawlpi” sungah lungdambawl ankhing hangin abawng akhil in pawlpi hong piang leuleu leh Laisiangtho leh labu thak hong kulzel ding hi. Beh khilkhat pawlpi ah anpal kituhna hangin innkuan khat ciat pawlpi in hong ding leh Laisiangtho leh labu pen Zokam veve version hau ngel ding hi hang. Tuabang in ii khenkhap zawk man in, i kampau hong kinawmvalh sak khin zo zawlai ding hi. Labu puah loh phamawh ahih leh zong, i minam leh pawlpi khempeuh ahuam zo kipawlna min tawh nasep huai hi.\nSiapi Kung Za Mung\nB.A (Eco); B.Ed.(Credit); M.A (Theo.Magna Cum Laude)\nPrevious: Sumbul omlo kipawlna nasep ~ Nang Khan Pau\nNext: Thucinh thutang (C)\nFacebook zangzangte adingin a theihhuai thu pawlkhat ~ Thang Khan Lian\nKawlgam buaina leh Zomite ~ T. Sawmlian\nNa tembaw khul in! ~ Mungpi Khupson\nUSA, Texas pan Nu Cing Hau Mang (Lailui, Sukte) in hongnusia


url: =■ Editorial.. TUALSUNG KIKEP KIVANNA KIN NGAIHSUT HUAI By Rev. Thang Van Lian\nPublished on: 2021-06-13 09:40:35\nTUALSUNG KIKEP KIVANNA KIN NGAIHSUT HUAI\n“Eima tualsung vaite pen tualsung mite mah in i zawh kei leh midangte in ei hong zo ding uh cihna hi.”\nEima innkuan sung buai laitak inn pan taikhia in a gal pan ka innkuan vai ka gal hawm kei ding hi, ci-in Pu Cin Sian Thang in gen hi, cih khat ka za ngei hi. Tutung Myanmar gam buaina i et ciangin CRPH/NUG in UN pan R2P khawng, USA khawng hong pai ziau ding lamen leh kilawm hi. Eima gam sung buaina pen a gal a gam vengte in hong delh hen la hong vengsak le uh, cih lungsim i nei hi. Zomite zong tua mah bang hi. ZRA khawng gina kei, galdo kei, a ci tampi i om hi. Ei ZRA ah a lut om keei lo, panpihna sum zong pia ngei keeilopi amau i gal teng hong dosak ding i lamet mawk pen eima tualsung vai a kin zo nai lo ihi hi.\nNupa kal buaina pen nupate mah in siangsak zo le uh hoih pen hi. Nung lam malam midangte hong kihel ciangin lem het lo thei zaw hi. Eima inn sung thu pen eima inn sung mite mah kikum kiholim a buaina vensak ding hoih pen hi. Eima khuasung buaina zong i khuavengte i ap mawk leh buaina kibehlap zaw thei ding hi. Eima minam vai zong minam dangte i ap mawk leh i minam in vang nei het lo ding hi. Ei lo a dangte tawh pankhop nading leh sepkhop ding bel tampi om mah ding hi. Ahi zongin inn sung tualsung a om mite mah in eima inn sung leh eima tualsung kin ngaihsut masa kei leng midangte bel amau metna ding a om kei leh lutang phum zenin hong lut khol lo ding uh hi. Eima tualsung eimah in i zawh kei leh midangte in hong zo ding hi mawk hi. Eima zing vai eimah tek in hawm zawh ding mah thupi pen hi.\nTunai thupiangte pawlkhat i et ciangin eima inn sung vai eimah in hawm ding sangin midangte kiang a ap nuam om leng kilawm hi. Eima tualsung kikep kivan ding phawk kha loin midangte hong kep hong van ding peuh a teel nuam zaw dinmun tung leng kilawm hi. A khasiat huai thuman gentehna khat gen pak leng. Kam Hau Thukhun, kici pen eima Zomi tualsung kivaipuakzia, kikep kivanna dingin a kibawl hi a, ahun zui-in kipuah toto kikhel toto hi. Ahi zongin Kawlgam ukna nuai ah i om ciangin Kawlzia in tampi hong huzap a, Kam Hau Thukhun kizatna leh ahunzui a puahphatna cihte om nawn loin kilawm kilawm lo nangawn khual zo nawn loin kiphengtat gawp ta hi mawk hi. Kilawm lo hi, a ci ding zong om nawn lo mai ihi hiam, cihnop huai thu tampi i Zogam sungah piang ta hi.\nTua ahih manin mailam saupi adingin eima tualsung vaite eimah in hanciamin i kin ngaihsut mahmah ding hun ta hi. Khangnote gamtatzia a kilawm kei luat leh tualsung hausa upate leh khangno makaite in bang ci bangin panpih in huh thei ding? Biakna lam pan bang danin thapia in lamlak thei ding, cihte kin ngaihsut mahmah huai hi. Kawlte vaite hong thupiak ding ngakngak se loin eima tualsung makaite mah in hong ukin thu hong piak ding uh deih huai pen hi. Kawl leh vai thukhente kiang kitut kul sese loin eima tualsung tek ah buaina a vengsak thei lua mahmah ding tualsung hausa upate leh khangno numei makaite neih huai hi. Tua hi kei leh i mailam pen ut in ut ta kei le hang midangte khut sung a tung ding hi. Eima tualsung vaite kin ngaihsut mahmah tek ni. Zomite i omna ciat ah midangte tawh kikholh siamin eima tualsung kikep kivanna kin ngaihsut mahmah ni.\nShare | 629 View


url: =Singapore lamzikpi tungah mawtaw 12 tak ki phukhagawp in mi 7 liam :: ZOMI DAILY\nposted on 6 October 2017 at 4:55 pm Lomkholna: News, Sawltak, Singapore, World\nSingapore gamsung ah tuni (October 06) Friday zingsanglam in mawtaw 12 tak kiphugawp ahih manin, mi 7 in liamlawh uh cih CNA pan kiza hi. Kallang-Paya Lebar Expressway (KPE) kici lamzikpi tungah East Coast Parkway lam zuanin apai laitak atuahsia uh ahihi.\nTampines Road Exit panin apusuah madiak in mawtaw aki phukhagawp hi a, mawtaw akiphukha te lakah Taxi 3 zong kihel hi. Hih tuahsiatna Accident hangin KPE Express lamzikpi tungah mawtaw awkcip zihziah in, Buangkok zuatna lamah 1 Kilometer sungbang mawtaw awkcip zihziah cihi.\nLand Transport Authority te’nzong hih Accident aomkhit phetin Twitter tungah zaksakna, tangkona neikhiapah uh a, KPE (towards ECP) ah tuahsiatna om ahih manin tualam nawkkei un ci’n zasak uhhi.\nVideo: 12 cars involved in chain collision on KPE\nSingapore Civil Defence Force te genkhiatna ah tuzingsang 9:45am hunpawl in tuahsiatna om ci’n hongki zasak ci a, tuaciang in cina puakna Ambulance 3 tawh kidelhpah cihi.\nTuahsiatna panin aliam mi 5 tepen Singapore General Hospital ah kipuak a, adang mi 2 tepen Raffles Hospital ah kipuak uhhi.\nRelated: Malaysia, Serdang vengsung ah mawtaw 6 tak kiphugawp in mi 2 in sihlawh\nHih mawtaw lampi tuahsiatna Accident vaitawh kisai in bangci bangin thupiang kipanhiam cih Police te’n kanciansan uh cih kiza hi. Singapore gamsung mawtaw kiphugawp, kithuapgawp lakah ahuaisia pawl hikhading hi. China gamsung Highway lamzikpi tungahzong nungkumsung in mawtaw 56 tak ki phukhagawp in, mi 17 takin sihlawhngei uhhi. Sawltak #zomidaily\nPrevious: Ceu Lian Mang (Vice President Van Thio ii tupa) Yangon ah kithat, aluanghawm kimuta\nNext: Samsung Phone khat ipsung ah akikoih laitak puakkham in meikuang\nPute Pate Gualtung tuan kidemna\nLeitung Galpi thumna pian nading panin a kham zo pa\nSangnaupang kitawng in khatpa luzang ah temteh kiphut in, zato tung


url: =A mai nawt toto Zomi Nam Ni ~ Khen Za Muan Thang :: ZOMI DAILY\nposted on 28 February 2016 at 8:16 am Lomkholna: News, Zomi, Zomi Nam Ni\nA mai nawt toto 2016 Zomi Nam Ni ~ Khen Za Muan Thang\nA mai nawt toto 2016 Zomi Nam Ni ( Zomi National Day ) tungtang muh na leh ngaihsut beh na. Gamsung gampua mun tampi a, ei Zomi te in “Chin”zangnawn lo in’ “Zomi Nam Ni” or “Zomi National Day” cih ihzat takciang in “Chin” deihte a hi, Dr. Salai Lian Hmung Sakhong a kipan’ Chin lam te-in, nakpi takin Mi Nam Ni siksan in, Zomi te honglang pan in so ziahziah bek uhhi.\nChin World Facebook sung a, Zomi Nam Ni tawh kisai, Chin deihte comment nate ih et ciang in, a mul kimhuai zahdong in, Zomi te hong kiko’ in, Chin State pan’ Zomi te hawlkhia ni cih zahdong in, Chin deihte’n Zomi te Lutung a khetphim hongkhen uhhi. Dr. Salai Lian Hmung thungen leh Chin deihte comment piak khempeuh te in, Z leh C kigawm kik na dingsang’ ki khen theihtheih na ding lampi sialsial mah tawh a kibang a hihi.\nZomi te ei leh ei eilampi tawn in ihpai mah bang in, Chin deihte zong’ a mau lampi tung mah a nuamtak in ah na pailel ding a hihi.\nZomi sung a ih Mipil pawlkhat te’n Chin leh Zomi kikhen sawnsawn ding’ ih Mimal tawmtawh, ihgam mah neu seksek kei ni’ci-in hong thu khual khelh na meizom in, Chin deihte in, Zomi te Lutung a khetphim hong khen tawntung niloh hi. Zomi te a hong tuancial nuam mahmah Chin deihte pawlpih hun beisak hun ta hi.\nGZA Makaipi te tung a, Zomi in bangciang huam? cih dotna tamvei pi om khin a, GZA makaipi te dawnna a, kei Zomi hi’n a ki citeng a huam hih pahpah phot hi a cihpen’ pilvai mahmah leh tomkim in, kicing mahmah hi. Zomi Congress for Democracy (ZCD) zong’ tuabang mah a bulphuh a hi man in, ei Mipi nautang te’n Chin leh Zomi tawh lung hianghiang dinghun hihnawnlo in, Zomi ih hih na (Identity) tawh lung kimtak, lung muangtak a om hithiat ding hun hoih hita hi.\nChin leh Zomi pen’ hongkilam danding leh, lam tuam tuak tawn a ihpai ding pen ahbeisa hunsawtpi, kum tampi lai a lampi omsa a hihi. Chin leh Zomi pen tu’tawm aa,ah kikhen sawm ih hikei aa, a kikhen sing nailo bek a hizaw’ ih hihi.\nMimal tawm man’ Zomi ki ci keini, kici thei hilo a, Mimal tam man in zong’ Zomi ki cilel ni cithei zong hihtuan lo hi. Mipha zah ( Population ) tawmtawh tamtawh kisai lo in, Zomi ih hihman in, Zomi ih hihi. Chin deihte pen a hih nalian dinpih ngamnai lo a hihman in, Va-ak Utong ki neih mah bang in,ah lenlen hun lai tak ahihi.\nChin te leh Zomi te tanglai hun in, U nau khat hih mah ni, Kawlte zong tawh U nau khat mah ihhi lailai hi. LST sung a Babel Tausang pan’ ki muthei hi. A hi zong in, tu’hun a Mi Nam khat ki hithei nawn lo hi. Mi Nam khat cihciang in, Pau leh Lai khat ngeina khat zangkhawm neikhawm te bek Mi Nam khat a hihi. Chin te in, Zolai Zopau ong theihpih loh ban in, ih ngeina mahmah ih kibang kei hi. Zomi hi ungzong’ a kicih ngeipeuh mah lohban in, kici pakkhol lolai ding uhhi. Zomi te kinai pih pen’sanggam Chin te cih ciangbek ding a ki lawm ahihi.\nChin leh Zomi ki khen mah bangin, a nuai a Minam kikhen ziate ensuk ni.\nLeitung a. Tuiciim tu’n zawh cingh, Noah suan tebek suakta a hih man in, Minam khat, kampau khat bektawh na’na nak omsawm lua kisa in, ‘Babel Tausangpi’ khat na lam hi. A hi zong in, tua Babel Tausangpi mun pan in, Minam ki khenna, Kampau kikhen na te, Pasian in na’na geel in, navai hawm hi. Piancialna: 11.1-9\nZ leh C tezong’ lam tuam tuak a ihpai lamdang kei lua, Pasian geelna zong hih thei kha ding hi.\nMimal khat a hi, Isaac sungpan’ Esau leh Jakob te Unau zong’ Minam pi NIH in ong kikhen lel hi. Tua hun lai zong in, Leitung a Minam tampi tak mah na om khin uh hi.\nIsreal Mi Namte ih cihtheih na ding inzong’ Mimal khat tungbek a hi, Jakob tung pan ong kipan khia hi. Kaanan gam kialtu’n na hang in, Egypt gam a gambel ding a vapai sukcil un, Jakob or Isreal leh Innkuan pihte mimal 70 bek a hihlai-un, Egypt Mite na tam mahmah khin bektham lo in, hau mahmah khin, pil mahmah lua khin uh ahhih man in, Egypt Mite a ding in, Jakob leh Innkuan pihte a kihuai mahmah din’mun hizen hi. Piancialna: 46. 26-27\nTu’in bel Leitung a, Isreal temah a bangkim a lianpen thupi pen leh a en huaipen den lel hi.\nHih a tung a, LST munte ih etciang in, Zomi leh Chin zong’ lampi khattuak tawn a, ahpaipai ihhih na, Pasian geelna mah hihlel ding hi ka ci hi. Pasian geelsak ihcih te pen, ki ciimawh ngei lo ding hi. Ngal Ha Paak sa tum kik nawn lo hi. Zomi lampi mah tawn in ih mainawt toto ding hi hang.\nMoses in, Egypt gam pan’ Isreal te Kaanan gam zuanding in lampi a ah makaih hun sung in, Isreal te’n a paipai na lampi a gal dodo kawmsa in, Kaanan gam a ma nawh a hihi. Moses in Isreal tekiang a ih mai a khua leh kualhpi te ihdoding hi, a maute pen’ note sang in lianzaw pek in, hatzaw pek uh hihmah taleh laukei un, note pen Pasian Mite na hi uh hi, nazo ding uh hi ci hi. Pasian in cisak hi.\nZomi te 95% bang Pasian thu um mi ( Christian ) ih hih man in, Late: 33.12 na sung a om bangmah in, Pasian mi ding a teelna a ngah Mi Nam te ih hihi. Minam sung a picing tak a, political nasem a kisap na dungzun in, Zomi Congre for Democracy ( ZCD ) te lotawh Zomi te kikhang to zolo ding hi. Zomi te Minam makai taktak ZCD te mah na hi uh hi. ZCD leh Mipi te zong’ phim leh khau bang in ih kizopden kul ding hi. Eite pen Pasian teel na ahngah a ma Mite ih hihi. Ih mai a om Kawl gam sung leh Chin State sung a, eite sang in Mi dangte tamzaw pilzaw siamzaw hatzaw mah ta leh, Pasian in Isreal te tung a laukei un mainawt un ci-in, Moses tungtawn in Isreal te ah hopih bangmah in, Zogam leh Zomi te a ding ah Bukim ihkhan tottheih na dingin, hangsan tak in’ mai ongnawt un. Mipi in zong’ ZCD te a ding, thunget sak in, mitsuan gige ding hi hangh.\nPasian in Zomi te tawh kituak ding’ Leitang hongpia khin hi. Ih Minam Political Party pi a hi, ZCD te’n hongpai ding kum 5 sung in, Zomi State a hih kei leh Chin State buppi sung a, ih Common Language dingin, Zopau Zolai ahki zat zawh nang’ nongvaihawm uh a, nong’ngahpih zawh ding uh hong ki lam en mahmah hi. By: Khen Za Muan Thang\nPrevious: US gamsung khualzinna pawlkhat – 57\nNext: Nipi Thupuak: Zomi sung-a Tribe I-cihte khial ~ Pu Zokhai\nZAM Kiphuhni pan-in ~ Zokhai


url: =A Etteh Huai Christian Innkuan ~ Pau Do Lian :: ZOMI DAILY\nA Etteh Huai Christian Innkuan ~ Pau Do Lian\nposted on 27 October 2017 at 7:21 am Lomkholna: Article, Biakna, Paudolian\nLaisiangtho sung etna: Pasian in Adam leh Eve abawl akipan in Laisiangtho sunga’ misiangtho, Abraham, Isaac, Jacob (Israel) te ih etciang innkuan athupitzia leh innkuan panmah in Pasian in ama min thangsak hiha kimu hi. Ahizongin Laisiangtho ihsim simciang mawhna, gimna, haksatna, leh adang buaina te innkuan (nupa-couple) kikalpan in hongpiang khia thu vive hi leuleu hi.\nEve pen numei masa, zimasa, numasa hi-a, ahizongin etteh huai gamtatzia (role model) omlo hi. Banghang hiamcih leh ama’ sepkhiatna hangin tuniciang mihing ten’ (mawhna) ihthuak hi (Piancil 1-3). Pasian thuhilh (singgah neklohding) theina pin’ Adam in, azithu mangzaw ahihman in a innkuan sungpan mah un’ Cain leh Abel hongkitualthah pah hi.\nSarah (Piancil 12:23) leh Abraham te innkuan ih etciang Pasian teltuam leh Pasian thumang innkuan te ahi uhi. Sarah min akhiatna, ‘Princess’ cihna hi a Abraham zong (Hebrew 11) upna lam ah a etteh takpen pa’ kici hi. Pian 12:1-3 ah Pasian in minam tampi nang sungpan in kapiangsak dinghi’ cihmah leh azi, Sarah thu mangzaw in anasem Hagar tawh suanleh khakneih ding thukim hi. Tua ahihman in Hagar sungpan’ Ishmael leh Sarah sungpan Isaac te hongkilem lo uha, tuni ciangdong Ishmael suan (Muslim) teleh Isaac suan (Israel+mikangte) kilemzo lo hi.\nRebecca (Piancil 24-28) leh Isaac tezong innkuan nuam leh thu-ummi te etteh dingzah dongin akitendan uh dik kisa mahmah hi. Ahangpen Isaac in azilakdan pen Pasian deihna leh minam ngeina tawhkizui ahih manin thupi mahmah hi. Isaac in Rebecca it in, Rebecca inzong apasal itmahmah a innkuan nuam tawh nungta le uh kilawm hi.\nAbraham in Egypt ah apailai un’ azi, Sarah, pen ka sanggam nu hi ci a akhembang mahin Isaac inzong Rebecca amelhoih mawk ahihman in akhualzin navuah’ Rebecca kasanggam hicin’ zuaugen hi. Pasian in ta’ Esau leh Jacob, pia a’ Rebecca in Jacob itzaw in Isaac in Esau it hi. Ih theihsa mahbangin Rebecca in a itzawk Jacob in thupha apakiang pan ngahleh deihsak zaw ahihman in alawmpa tek’ Isaac anuta un Jacob tawh khembawl uh a, a u’ Esau thupha tangdingguk sak hi.\nJacob leh Rachel + Leah te innkuan pan enleuleu ni cileng Jacob in zipi nih leh anasem numei te zineu inla a, tapasal sawmlenih leh tanumei khat nei hi. Pasian in aman, Jacob panin Israel inkhelsak hi. Ahizongin a innkuan sungah kihazatna lianpi hongom in a uten’ Joseph thahding in vaihawm uh a, atawpna ah Midian sumbawl te zuak uh hi.\nPakhat pan’ apiang laiguizom hinapi in thahdingzah dongin kimudah cih pen innkuan nuam kici ngeil loding hi. Hih atunga Pasian mizatte tuni ciangdongin, Abraham Pasian, Isaac Pasian, Jacob Pasian ci’n Pasian sapna in ihzat mite ahi uh hi. A innkuansung paizia te uh ihet ciangin genzawhloh buaina leh haksatna om hi. Tua tetungpan in Pasian geelna thukpi eite tungah hongkilanghsak ahi hi.\nTulai Christian Innkuan sung etna\nBilly Graham Innkuan: Billy Graham November 7, 1918 in Charlotte North Carolina ah suak hi. Evangelist, Mordecai Fowler Ham tungpan in piangthak hi. Vantung gam namuh nop uhleh ka innsung hong en uncihzah dongin a innkuan sung ah anungta Pasian thutawh pantahzo hi. Tudong hongdampihlai (kum99) ahihman in thu-um mite adingin alungdam huai mahmahkhat ahi hi.\nGraham khangli (Graham four generations) mukha bek hilo in avekun, Billy Graham, Franklin Graham (atapasal upen) Will Graham (Franklin Graham ta upen) leh Quinn (Will Graham ta) tengtawh khangli sitset Pasian maileh leitung thu-um mite mai ah a etteh innkuan nuam kimu thei hi. Ahizongin Billy Graham innkuan zong khuamial sung aphutkhak hunsung na omveve hi. Franklin Graham kum 48 aphakdong apa upna leh nasep langpan in tapa taimangpa tawhkibangzah in gamtatsiatna khempeuh azatloh omlo hi.\nAhizongin tun’ Pasian nasepna ah apatawh kumsawmval sem khawm in apa nungzuizo khat hongsuak hi. Billy Graham, Franklin Graham leh atapa Will Graham khang thum akizom in Pasian nasem uh hi. Gam 180 val mi million tampi telak ah crusade, seminar, leh thusin na neihpih in khamangthang tulsawm tampi manhi. Billy Graham in, “No subject is closer to my heart than the family” – ‘Na dang tesangin kalungsim sungah ka innkuan tebek om hi’ ci hi.\nTulai innkuan nuntak na alau huai ahihna zong hicibangin gen hi, “The moral foundation of our country is in danger of crumbling as families break up and parents neglect their responsibilities” ‘Ih gam (US) sung innkuan omzia kikhenkham mangdingin omkhin a lauhuai mahmah hi nule patenzong mawhpuakna lazo nawnlo’ ci hi.\nTulai Zomi Christian Innkuan\nZomite zogam pualam ah pemta in ihom masiah innkuan kim in zing leh nitak ankuang um’khawm liailiai in ihnungta hi. Damdam in khawhsa leh gamsung sumzon na hongkiam semsem takciang innkuan sungpan khangno te mundang leh gamdang ah sumzongin zinkhia phangphang hi. India, Malay, Thai leh nitum nagam (western) lam atungte bang thupha ngah kisa mahmah hi hang. Ih gamsung hoihloh lua ahihman in gamdang a sumzon theih pen thupha ngahna mah ahi hi.\nEi Zomi Christian te ih nule ihpa tetawh kikhen in khual gamla zin in ih omciang Pasian thusungah hongpan tah ih nule pate kiphawk mahmah hi. Kum sawt tozel in damdam in Pasian thutawh kigamla thei hihang. Ahizongin tuhun ciang media hoihmahmah in simtheih muhtheih zaktheih ding Pasian kammal le lahoih nono tampi ih omna peuhpan zong kingai thei hi.\nHici bangin gam nihna, gamthum na ihtunciang ih nule pate tawhbek hilo in ihzi/pasal le tate tawh kikhen in ih omciang innkuan sung nuntakzia hongkilam dang hiaihiai ta hi. Koikoi ah ih omzong in Pasian muangin amadeihna tawh anungta innkuan te ahihleh kiimleh pam in susia zotuan lo hi. Ahizongin nasep sumzon natawh ihhun tepia khin mawk ihih man in innkuan sung zile tate kikal ah ihtheih ngeiloh haksatna te honglut hi.\nZomi Christian Innkuan Etteh huai\n2016 kum in ZCMF-USA conference ah kapai thei a, inntek (Tulsa) ten’ hotel ah hongtungsak uh in nuam mahmah hi. Tungbaih pian kahihman in khangno te in ka utna room khatah hongkoih uh hi. Keitawh room khat a omkhawm ding khangno khat hongtung a, tuapa pen Dr. JM Ngul Khan Pau tapa, Daniel ahi hi. Zannga sung bang tungkhawm kahih man un, lamdangsa leh etteh huai na ka mu hi.\nNitak lup hun madeuh sim minute 15 sung bang anule pate room ah vapai gige in nitaksim lupma in hunzang khawm ahih lam uh katel hi. Tuabek hilo in Zomi USA leh Europe lamte ah zong sia paupu ten’ nupa innkuan sung hong veina tawh Zomite innkuan tawh kisai in seminar neipih kawikawi uh a innkuan tampitakin zong kikhel lawh hi.\nA etteh huaideuh khatlai ah’ amau nupa zinkhawm den uh ahih man in thupi kasa hi. Hihpen sumneih manleh khua muhnopman te hilo a, amau nupa panmahmah in hong sinsak thute uh lakkhia (exhibit) pah thei uh hi. Leitung pilna leh Laisiangtho bulhtuah in akip nuntakna, lawhcin na cihte khangno uham te adingin athugen te uh manpha mahmah hi.\nBilly Graham in kum 60 val Pasian thugen na ah milawpsakna dingleh mite maipha ngahna dingin ciam nuihcihte khatvei zong gen ngeilo in himah leh kua mahin athugen cimtak theilo hi. Tua mahbangin Sia Paupu zong ciamnuih leh thudangte thuhilhna te-ah genin neilo a, anungta Pasian kammal mahtawh honggen ngiatngiatpen damdam in mite thupi sa zawta hi.\nNgeina kibanglo, kammal gamtat kibanglo lak ih Zomite ihtun ciang ngeina ihzuih khialh (cultural bias) tampi ihneih lamzong kithei lo hihang. Ih omna (context) tawh kituak in Pasian kammal bulphuha ihnuntak dingpen kithei napin’ kineizo lo hi. Tua ahihman in Laisiangtho sunga Pasian mizat Abraham pan ih etsuk ciangin zong innkuan ciatah haksatna, buaina leh mawhna tampi nei uh hi.\nTua akicinglo innkuan panmah in Pasian umteitei a’ akalsuan tetung panmah in Pasian in ama vangliatna honglangh sak hi. Akicing innkuan omkei mahleng anungta Pasian sungah ihom nakleh khialhna, mawhna, leh hoihloh napan ama hoihna hongmu sak veve ding hi ci in Laisiangtho tungtawh hitaleh tulai Pasian mizat te tungpan in tha akipia hi hang. Agelh= Dr. Pau D. Lian D.Min, (Ph.D. Student)  Lewis A. Drummond, The Evangelist: The Worldwide impact of Billy Graham (Nashville: Word Publishing, 2001), 2\nPrevious: Tukumsung Yangon ah meikang 179 vei omkhin, Ks300 Million supna piang\nNext: Pasian Kihtakna ~ Suangh Dal\nZomi Youth Association, Tedim ~ Angtan pihna


url: =Zomite Tuibang kigawm in mapang khawm ni ~ Dr. Do Kham :: ZOMI DAILY\nposted on 23 March 2015 at 11:20 am Lomkholna: Article, Cindokham, Politics\nThumasa :: Pasian in leitung ah minam khat a hong bawl Zomite ihi hi. I pu i pate hun lai-in, lokho singpua in Zogam kuam a, singnuai gammual ah na nungta uh hi. I pupa’ gam Zogam panin khuahun zui-in mun tuamtuam ah i kikhen hi. Gam le lei a ngak Zomite i om bangin, leitung gam tuamtuam ah a lomlomin zong i teng ta hi. Pilna, neih le lam, sep le bawl ah midangte tawh nungta khawm, vaihawm khawmin i om ta hi. Zogam Zomite bek hi nawn loin, Leitung bup a huam Zomite ihi ta hi.\nKa phawk kikkik thu khat in, ‘Koi mun koi gam-ah i teng zongin i Zomi hihna a kipaikhia thei lo” cih thu ahi hi. America gamah ka ten zawh kum 23 cing khin ta hi. Mikangte tawh kiveng khat-in, nasem khawm, an ne khawm tui dawn khawm-in ka om uh hi. Ahi zongin, America-a a teng, America gammi ahi, Zomi mah ka hi tawntung ding hi. Bangzah takin English ka siam zongin, mikang an ka ne zongin, mikangte lamsa innah ka teng zongin mikangte in, “ei mikang te” hong ci ngei lo ding uh hi. ‘Asia pan hong pem Zomi pa’ hong ciden ding uh hi. Kei le kei mikang pau siam kisa-in, mikang an bek lim ka saphial zongin, Zomi ka hihna bei ngei lo ding hi.\nZomi ka hih lam selbawl a ka nuntak leh kei le kei a kineih, kei le kei a kikhem, hehpih huai Zomi pa ka hizaw ding hi. Zomi ka hihna kei deihtel tawm hi lo hi. Pasian hong piansakna, ka pianpih ahi hi. Zomi khat ka hihna zumpih loin ka hihna bangbang-in, midangte tawh ka kizop ciang bekin kineih na a om nawn lo lungsim suahtakna ka nei thei hi. Zomi ka hihna ka kiphatsakpih kei a, ka angtan pih hi. Ka neulai-in Zomi ka hihna ka maizum pih ngei-a, ka upat ciangin Zomi a hong bawl Pasian tungah lungdam ka ko zaw hi.\n(1). President – Rev. Simon Pau Khan En, Ph.D.\nHih maban zomin, April 27-30, 2011 sung Singapore a om Zomite inntekna le panpihna tawh makai 5 teng in Singapore ah a masa pen meeting nei uh hi. Makai 5 tengin India lam a Zomite sung pan hong kihel loh phamawh sa ahih manun Dr. J.M. Ngul Khan Pau le Evangelical Baptist Convention (EBC) a Executive Director (by designation) te Central Committee member a behlap dingin khensat uh hi.\nPhone le email tawh zotna (invitation) kinei a, Dr. J.M. Ngul Khan Pau in hong sang pah hi. Tua laitak a EBC Executive Director a sem Rev. Kham Khaw Lun in email tawh lai hong khakkik a, ‘Mailam ah damdamin hong ngaihsun lai nung’, hong ci hi. Tua hun a kipan Dr. J.M. Ngul Khan Pau tawh kigawmin GZA Central Committee Member 6 tawh vaihawmna a kinei toto ahi hi.\nPrevious: Na nungthuap ding nakoih/bawl khin hiam?\nNext: Vasa dangtawh akibanglo “Muvanlai”